title: Smernica Európskeho parlamentu a Rady 2006/23/ES z  5. apríla 2006  o preukaze spôsobilosti Spoločenstva pre riadiaceho letovej prevádzky   (Text s významom pre EHP)

text:
               27.4.2006

               SK

               Úradný vestník Európskej únie

               L 114/22

      SMERNICA EURÓPSKEHO PARLAMENTU A RADY 2006/23/ES
   z 5. apríla 2006
   o preukaze spôsobilosti Spoločenstva pre riadiaceho letovej prevádzky
   (Text s významom pre EHP)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o založení Európskeho spoločenstva a najmä na jej článok 80 ods. 2,
   so zreteľom na návrh Komisie,
   so zreteľom na stanovisko Európskeho hospodárskeho a sociálneho výboru (1),
   po porade s Výborom regiónov,
   konajúc v súlade s postupom ustanoveným v článku 251 zmluvy (2),
   keďže:

               (1)

               Na vykonávanie právnych predpisov o jednotnom európskom vzdušnom priestore je potrebné ustanoviť podrobnejšie právne predpisy týkajúce sa najmä udeľovania preukazov spôsobilosti riadiacim letovej prevádzky s cieľom zabezpečiť čo najvyššiu úroveň zodpovednosti a odbornej spôsobilosti, zlepšiť dostupnosť riadiacich letovej prevádzky a podporiť vzájomné uznávanie preukazov spôsobilosti, ako to predpokladá článok 5 nariadenia Európskeho parlamentu a Rady (ES) č. 550/2004 z 10. marca 2004 o poskytovaní letových navigačných služieb v jednotnom európskom nebi (3), pričom sa sleduje cieľ celkového zlepšenia bezpečnosti letovej prevádzky a odbornej spôsobilosti zamestnancov.

               (2)

               Zavedenie takéhoto preukazu spôsobilosti Spoločenstva predstavuje spôsob uznania špecifickej úlohy, ktorú zohrávajú riadiaci letovej prevádzky pri bezpečnom poskytovaní riadenia letovej prevádzky. Ustanovenie noriem Spoločenstva pre odbornú spôsobilosť tiež zníži nesúrodosť v tejto oblasti a prispeje k efektívnejšej organizácii práce v rámci zvyšujúcej sa regionálnej spolupráce poskytovateľov leteckých navigačných služieb. Táto smernica preto predstavuje dôležitú súčasť právnych predpisov o jednotnom európskom vzdušnom priestore.

               (3)

               Smernica predstavuje najvhodnejší nástroj na ustanovenie noriem odbornej spôsobilosti, ktorý umožní členským štátom rozhodnúť o spôsoboch na dosiahnutie takýchto noriem.

               (4)

               Táto smernica by mala stavať na existujúcich medzinárodných normách. Medzinárodná organizácia civilného letectva (ICAO) prijala predpisy o udeľovaní preukazov spôsobilosti riadiacim letovej prevádzky vrátane jazykových požiadaviek. Európska organizácia pre bezpečnosť letovej prevádzky (Eurocontrol), zriadená Medzinárodným dohovorom z 13. decembra 1960 o spolupráci v oblasti bezpečnosti leteckých navigačných služieb, prijala požiadavky Eurocontrol-u na regulovanie bezpečnosti. V súlade s článkom 4 nariadenia (ES) č. 550/2004 táto smernica transponuje požiadavky ustanovené v požiadavkách Eurocontrol-u na regulovanie bezpečnosti č. 5 (ESARR 5), ktoré sa vzťahujú na riadiacich letovej prevádzky.

               (5)

               Konkrétne charakteristiky letovej prevádzky v Spoločenstve vyžadujú prijatie a účinné uplatňovanie noriem odbornej spôsobilosti Spoločenstva na riadiacich letovej prevádzky, ktorí sú zamestnaní poskytovateľmi leteckých navigačných služieb poskytujúcich služby predovšetkým v oblasti všeobecnej letovej prevádzky. Členské štáty môžu tiež uplatňovať vnútroštátne právne predpisy prijaté v súlade s touto smernicou na žiakov-riadiacich letovej prevádzky a riadiacich letovej prevádzky, ktorí vykonávajú svoje úlohy v rámci povinností poskytovateľov leteckých navigačných služieb, ktorí ich ponúkajú predovšetkým pre iný pohyb lietadiel ako v oblasti všeobecnej letovej prevádzky.

               (6)

               Ak členské štáty prijmú opatrenia na dosiahnutie súladu s požiadavkami Spoločenstva, orgány vykonávajúce dozor a overovanie tohto súladu by mali byť dostatočne nezávislé od poskytovateľov leteckých navigačných služieb a poskytovateľov výcviku. Tieto orgány tiež musia zostať schopné efektívne plniť svoje úlohy. Národný dozorný orgán navrhnutý alebo ustanovený v súlade s touto smernicou môže byť rovnaký ako orgán alebo orgány, ktoré sú navrhnuté alebo ustanovené v súlade s článkom 4 nariadenia Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec pre vytvorenie jednotného európskeho neba (4).

               (7)

               Na poskytovanie leteckých navigačných služieb sú potrební vysokokvalifikovaní pracovníci, ktorých odbornú spôsobilosť možno preukázať viacerými spôsobmi. Vhodným spôsobom v prípade riadenia letovej prevádzky je zavedenie preukazu spôsobilosti Spoločenstva, považovaného za určitý druh diplomu pre každého riadiaceho letovej prevádzky. Kvalifikačná kategória uvedená v preukaze spôsobilosti udáva druh služby riadenia letovej prevádzky, ktorú je riadiaci letovej prevádzky oprávnený poskytovať. Doložky uvedené v preukaze spôsobilosti zároveň vyjadrujú konkrétne zručnosti riadiaceho a oprávnenie udelené dozornými orgánmi na poskytovanie služieb pre konkrétne odvetvie alebo skupinu odvetí. Preto musia byť orgány pri udeľovaní preukazov spôsobilosti alebo pri predlžovaní platnosti doložiek schopné hodnotiť odbornú spôsobilosť riadiacich letovej prevádzky. Orgány musia byť tiež schopné pozastaviť platnosť preukazu spôsobilosti, kvalifikačnej kategórie alebo doložky v prípade pochybností o odbornej spôsobilosti. Táto smernica by v úsilí podporovať hlásenie incidentov nemala automaticky spájať incident s pozastavením platnosti preukazu spôsobilosti, kvalifikačnej kategórie alebo doložky. Zrušenie preukazu spôsobilosti by malo byť považované za posledné východisko v mimoriadnych prípadoch.

               (8)

               Pravidlá Spoločenstva na získanie a udržanie si platnosti preukazu spôsobilosti sú nevyhnutné, aby sa dosiahla vzájomná dôvera členských štátov v systémy udeľovania preukazov spôsobilosti ostatných členských štátov. Z tohto dôvodu a s cieľom zabezpečiť čo najvyššiu úroveň bezpečnosti je dôležité harmonizovať požiadavky týkajúce sa kvalifikácie, odbornej spôsobilosti a prístupu k povolaniu riadiaceho letovej prevádzky. Toto by malo viesť k poskytovaniu bezpečných a vysokokvalitných služieb riadenia letovej prevádzky a uznávaniu preukazov spôsobilosti v celom Spoločenstve, a tým k rozšíreniu slobody pohybu riadiacich letovej prevádzky a zlepšeniu ich dostupnosti.

               (9)

               Členské štáty by mali zabezpečiť, aby implementácia tejto smernice neviedla k nerešpektovaniu existujúcich vnútroštátnych právnych predpisov upravujúcich práva a povinnosti, ktoré sa vzťahujú na zamestnanecký vzťah zamestnávateľa a uchádzača o pozíciu riadiaceho letovej prevádzky.

               (10)

               S cieľom dosiahnuť porovnateľnosť zručností v celom Spoločenstve majú byť štruktúrované jasne a všeobecne akceptovaným spôsobom. Pomôže to zaručiť bezpečnosť nielen vo vzdušnom priestore, ktorý riadi jeden poskytovateľ leteckých navigačných služieb, ale najmä na rozhraní oblastí, ktoré riadia rôzni poskytovatelia služieb.

               (11)

               Pri mnohých incidentoch a nehodách zohráva významnú úlohu komunikácia. ICAO preto prijala požiadavky na ovládanie jazykov. Táto smernica ďalej rozvíja tieto požiadavky a predstavuje prostriedok presadzovania týchto medzinárodne uznávaných noriem. S cieľom podporovať voľný pohyb a zároveň zaručiť bezpečnosť je potrebné rešpektovať zásady nediskriminácie, transparentnosti a primeranosti.

               (12)

               Ciele úvodného výcviku sú opísané v metodickej príručke vypracovanej na žiadosť členov Eurocontrol-u a považujú sa za vhodné normy. Nedostatok všeobecne uznávaných noriem v prípade výcviku na stanovišti je potrebné kompenzovať prostredníctvom viacerých opatrení vrátane schvaľovania skúšajúcich, ktoré by malo zaručovať vysokú úroveň odbornej spôsobilosti. Dôležitosť tohto výcviku je o to vyššia, lebo je veľmi nákladný a kľúčový z hľadiska bezpečnosti.

               (13)

               Požiadavky na zdravotnú spôsobilosť sa vypracovali na žiadosť členských štátov Eurocontrol-u a považujú sa za prijateľný spôsob na dosiahnutie súladu s touto smernicou.

               (14)

               Udeľovanie osvedčení na poskytovanie výcviku treba považovať za jeden z rozhodujúcich pilierov bezpečnosti, ktorý prispieva ku kvalite výcviku. Výcvik by mal byť považovaný za službu podobnú leteckým navigačným službám, ktorá tiež podlieha procesu udeľovania povolení. Táto smernica by mala umožniť udelenie povolenia na poskytovanie výcviku podľa druhu výcviku, pre balík výcvikových služieb alebo pre balík výcvikových a leteckých navigačných služieb, zohľadňujúc konkrétne charakteristiky výcviku.

               (15)

               Táto smernica potvrdzuje dlhodobú judikatúru Súdneho dvora Európskych spoločenstiev v oblasti vzájomného uznávania diplomov a slobody pohybu pracovníkov. Zásada proporcionality, zdôvodnenie uloženia kompenzačných opatrení a vytvorenie vhodných postupov odvolania predstavujú základné zásady, ktoré sa majú v sektore riadenia letovej prevádzky uplatňovať viditeľnejším spôsobom. Členské štáty by mali byť oprávnené zamietnuť uznanie preukazov spôsobilosti, ktoré neboli vydané v súlade s touto smernicou; členské štáty by mali byť oprávnené uznať takéto preukazy spôsobilosti po uskutočnení primeraného hodnotenia rovnocennosti. Keďže táto smernica je zameraná na uľahčenie vzájomného uznávania preukazov spôsobilosti, neupravuje podmienky týkajúce sa prístupu k zamestnaniu.

               (16)

               Povolanie riadiaceho letovej prevádzky podlieha technickým inováciám, ktoré si vyžadujú pravidelnú aktualizáciu zručností riadiacich letovej prevádzky. Táto smernica by mala umožňovať takéto prispôsobenie technickému vývoju a vedeckému pokroku prostredníctvom postupu s účasťou výboru.

               (17)

               Táto smernica môže mať vplyv na každodennú pracovnú prax riadiacich letovej prevádzky. Sociálni partneri by mali byť informovaní a mali by byť s nimi vhodným spôsobom konzultované všetky opatrenia s rozsiahlymi sociálnymi dôsledkami. Z tohto dôvodu sa uskutočnili konzultácie s výborom pre medziodvetvový dialóg, ktorý bol zriadený podľa rozhodnutia Komisie 98/500/ES z 20. mája 1998 o zriadení výborov pre medziodvetvový dialóg na podporu dialógu medzi sociálnymi partnermi na európskej úrovni (5) a mali by sa s ním uskutočňovať konzulácie o ďalších vykonávacích opatreniach uskutočnených Komisiou.

               (18)

               Členské štáty by mali ustanoviť pravidlá o sankciách vzťahujúce sa na porušenia vnútroštátnych právnych predpisov prijatých podľa tejto smernice a mali by prijať všetky opatrenia potrebné na ich vykonávanie. Tieto sankcie by mali byť účinné, primerané a odradzujúce.

               (19)

               Opatrenia potrebné na vykonávanie tejto smernice by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (6).

               (20)

               Dvojročné transpozičné obdobie sa považuje za dostatočné na vytvorenie rámca Spoločenstva pre udeľovanie preukazov spôsobilosti a začlenenie preukazov spôsobilosti ich súčasných držiteľov do tohto rámca v súlade s ustanoveniami o podmienkach pre zachovanie platnosti kvalifikácií a doložiek, keďže požiadavky vymedzené v týchto ustanoveniach sú v súlade s existujúcimi medzinárodných záväzkami. Okrem toho by sa malo na uplatňovanie jazykových požiadaviek stanoviť dodatočné dvojročné transpozičné obdobie.

               (21)

               Všeobecné podmienky získania preukazu spôsobilosti, pokiaľ sa vzťahujú na vek, požiadavky na vzdelanie a úvodný výcvik by nemali mať vplyv na držiteľov platných preukazov spôsobilosti.

               (22)

               V súlade s bodom 34 Medziinštitucionálnej dohody o lepšom zákonodárstve (7) sa členské štáty vyzývajú, aby pre seba a v záujme Spoločenstva vypracovali a zverejnili vlastné tabuľky, ktoré budú čo najlepšie vyjadrovať vzájomný vzťah medzi touto smernicou a opatreniami na jej transpozíciu,

         PRIJALI TÚTO SMERNICU:
   Článok 1
   Cieľ a rozsah pôsobnosti
   1.   Cieľom tejto smernice je zvýšiť úroveň bezpečnosti a zlepšiť fungovanie systému riadenia letovej prevádzky Spoločenstva prostredníctvom udeľovania preukazu spôsobilosti Spoločenstva pre riadiaceho letovej prevádzky.
   2.   Táto smernica sa vzťahuje na:

               —

               žiakov-riadiacich letovej prevádzky a

               —

               riadiacich letovej prevádzky,

         ktorí vykonávajú svoje úlohy v rámci povinností poskytovateľov leteckých navigačných služieb, ktorí ich poskytujú predovšetkým pre pohyb lietadiel vo všeobecnej letovej prevádzke.
   3.   S výhradou ustanovení článku 1 ods. 2 a článku 13 nariadenia (ES) č. 549/2004 zabezpečia členské štáty v prípadoch poskytovania služieb riadenia pre všeobecnú letovú prevádzku v rámci povinností poskytovateľov leteckých navigačných služieb, ktorí tieto služby ponúkajú predovšetkým pre iný druh prevádzky, aby bezpečnosť a kvalita poskytovaných služieb pre všeobecnú letovú prevádzku bola aspoň rovnocenná úrovni, ktorá vyplýva z uplatňovania ustanovení tejto smernice.
   Článok 2
   Vymedzenie pojmov
   Na účely tejto smernice sa uplatňujú tieto pojmy:

               1.

               „služba riadenia letovej prevádzky“ je služba poskytovaná na účely zabránenia zrážkam medzi lietadlami, medzi lietadlami a prekážkami na prevádzkovej ploche a na urýchlenie a zachovanie usporiadaného toku letovej prevádzky;

               2.

               „poskytovatelia leteckých navigačných služieb“ sú všetky verejné alebo súkromné subjekty, ktoré poskytujú letecké navigačné služby pre všeobecnú letovú prevádzku;

               3.

               „všeobecná letová prevádzka“ znamená všetky pohyby civilných lietadiel, ako aj všetky pohyby štátnych lietadiel (zahŕňajúce vojenské, colné a policajné lietadlá), ak sa tieto pohyby uskutočňujú v súlade s postupmi ICAO;

               4.

               „preukaz spôsobilosti“ je osvedčenie bez ohľadu na jeho názov, vydané a schválené v súlade s touto smernicou, ktoré oprávňuje jeho právoplatného držiteľa poskytovať služby riadenia letovej prevádzky v súlade s kvalifikáciami a doložkami uvedenými v tomto preukaze spôsobilosti;

               5.

               „kvalifikačná kategória“ je oprávnenie uvedené v preukaze spôsobilosti alebo spojené s preukazom spôsobilosti a tvoriace jeho súčasť, ktoré stanovuje osobitné podmienky, výsady alebo obmedzenia spojené s týmto preukazom spôsobilosti; kvalifikačné kategórie v preukaze spôsobilosti predstavujú aspoň jednu z týchto kvalifikačných kategórií:

                           a)

                           letiskové riadenie letov v podmienkach viditeľnosti;

                           b)

                           letiskové riadenie letov podľa prístrojov;

                           c)

                           približovacie procedurálne riadenie;

                           d)

                           približovacie prehľadové riadenie;

                           e)

                           oblastné procedurálne riadenie;

                           f)

                           oblastné prehľadové riadenie;

               6.

               „doložka ku kvalifikačnej kategórii“ je oprávnenie stanovujúce zvláštne podmienky, práva alebo obmedzenia, ktoré súvisia s takouto kvalifikačnou kategóriou;

               7.

               „doložka na stanovište“ je oprávnenie uvedené v preukaze spôsobilosti a tvoriace jeho súčasť, ktoré uvádza miestny identifikačný kód ICAO a sektory a/alebo pracovné pozície, na ktorých je držiteľ preukazu spôsobilosti spôsobilý pracovať;

               8.

               „jazyková doložka“ je oprávnenie uvedené v preukaze spôsobilosti a tvoriace jeho súčasť, ktoré uvádza jazykovú spôsobilosť držiteľa preukazu spôsobilosti;

               9.

               „doložka inštruktora“ je oprávnenie uvedené v preukaze spôsobilosti a tvoriace jeho súčasť, ktoré uvádza odbornú spôsobilosť držiteľa vykonávať výcvik v reálnej prevádzke;

               10.

               „miestny identifikačný kód ICAO“ je štvormiestny kód vytvorený v súlade s pravidlami ustanovenými ICAO v príručke DOC 7910 a priradený k miestu pevnej leteckej stanice;

               11.

               „sektor“ je súčasť riadenej oblasti a/alebo súčasť letovej informačnej oblasti/horného letového priestoru;

               12.

               „výcvik“ je súhrn teoretických kurzov, praktických cvičení vrátane simulácie a výcviku v reálnej prevádzke, ktorý sa vyžaduje na získanie a udržanie si zručností poskytovať bezpečné a vysokokvalitné služby riadenia letovej prevádzky; pozostáva z:

                           a)

                           úvodného výcviku poskytujúceho základný a kvalifikačný výcvik, ktorý vedie k udeleniu preukazu spôsobilosti žiaka-riadiaceho letovej prevádzky;

                           b)

                           výcviku na stanovišti vrátane prechodového výcviku pred výcvikom v reálnej prevádzke a výcviku v reálnej prevádzke, vedúcich k udeleniu preukazu spôsobilosti pre riadiaceho letovej prevádzky;

                           c)

                           výcviku udržiavania spôsobilosti, ktorý zachováva platnosť doložiek preukazu spôsobilosti;

                           d)

                           výcviku inštruktorov pre výcvik v reálnej prevádzke, ktorý vedie k udeleniu doložky inštruktora;

                           e)

                           výcviku skúšajúcich a/alebo hodnotiteľov;

               13.

               „poskytovateľ výcviku“ je organizácia, ktorú schválil národný dozorný orgán na poskytovanie jedného alebo viacerých druhov výcviku;

               14.

               „program na udržiavanie odbornej spôsobilosti“ je schválený program, ktorý určuje spôsob na udržiavanie odbornej spôsobilosti držiteľov preukazov spôsobilosti na tomto stanovišti;

               15.

               „výcvikový plán stanovišťa“ je schválený plán, ktorý podrobne stanovuje procesy a časový rozvrh, ktoré sú potrebné na umožnenie uplatňovania postupov stanovišťa na miestnu oblasť pod dohľadom inštruktora výcviku v reálnej prevádzke.

         Článok 3
   Národné dozorné orgány
   1.   Členské štáty navrhnú alebo zriadia orgán alebo orgány ako svoj národný dozorný orgán, ktorý vykonáva úlohy prenesené na tento orgán podľa tejto smernice.
   2.   Národné dozorné orgány sú nezávislé od poskytovateľov služieb letovej prevádzky a poskytovateľov výcviku. Táto nezávislosť sa dosiahne pomocou zabezpečenia primeraného oddelenia národných dozorných orgánov a týchto poskytovateľov, ktoré sa vykoná aspoň na funkčnej úrovni. Členské štáty zabezpečia, aby národné dozorné orgány vykonávali svoje právomoci nestranne a transparentne.
   3.   Členské štáty oznámia Komisii názvy a adresy národných dozorných orgánov, ako aj akékoľvek zmeny týchto údajov, a opatrenia prijaté na dosiahnutie súladu s odsekom 2.
   Článok 4
   Zásady pre udelenie preukazu spôsobilosti
   1.   Bez toho, aby bol dotknutý článok 1 ods. 3, členské štáty zabezpečia, aby služby riadenia letovej prevádzky v rozsahu článku 1 ods. 2 poskytovali len riadiaci, ktorým bol udelený preukaz spôsobilosti v súlade s touto smernicou.
   2.   Žiadatelia o preukaz spôsobilosti preukážu svoju odbornú spôsobilosti konať vo funkcii riadiaceho letovej prevádzky alebo riadiaceho letovej prevádzky vo výcviku. Dôkaz preukazujúci ich odbornú spôsobilosť sa vzťahuje na vedomosti, skúsenosti, zručnosti a jazykovú spôsobilosť.
   3.   Preukaz spôsobilosti ostáva vo vlastníctve osoby, ktorej bol udelený a ktorá ho podpíše.
   4.   V súlade s článkom 14 ods. 1:

               a)

               platnosť preukazu spôsobilosti, kvalifikačných kategórií alebo doložiek môže byť pozastavená, ak je pochybnosť o odbornej spôsobilosti riadiaceho letovej prevádzky, alebo v prípadoch zneužitia právomocí riadiaceho letovej prevádzky;

               b)

               preukaz spôsobilosti možno odňať len v prípadoch hrubej nedbanlivosti alebo zneužitia.

         5.   Preukaz spôsobilosti žiaka-riadiaceho letovej prevádzky oprávňuje svojho držiteľa poskytovať služby riadenia letovej prevádzky pod dohľadom inštruktora výcviku v reálnej prevádzke.
   6.   Preukaz spôsobilosti obsahuje položky uvedené v prílohe I.
   7.   Preukaz spôsobilosti obsahuje anglický preklad položiek uvedených v prílohe I, ak je vydaná v inom ako anglickom jazyku.
   8.   Členské štáty a Komisia zabezpečia, aby riadiaci letovej prevádzky boli dostatočne vyškolení v oblasti prevádzkovej bezpečnosti, bezpečnostnej ochrany a krízového riadenia.
   Článok 5
   Podmienky získania preukazu spôsobilosti
   1.   Preukazy spôsobilosti žiaka-riadiaceho letovej prevádzky sa udeľujú žiadateľom, ktorí:

               a)

               majú aspoň 18 rokov a sú držiteľmi minimálne dokladu o ukončení stredoškolského štúdia alebo dokladu, ktorý umožňuje prístup k vysokoškolskému vzdelaniu alebo rovnocenného dokladu.
               Členské štáty môžu ustanoviť, že národný dozorný orgán môže posúdiť úroveň vzdelania žiadateľov, ktorí nespĺňajú túto požiadavku na vzdelanie. Ak toto hodnotenie preukáže, že žiadateľ má skúsenosti a vzdelanie, ktoré sú dostatočným predpokladom, aby absolvoval výcvik riadiaceho letovej prevádzky, považuje sa to za dostačujúce;

               b)

               úspešne ukončili schválený úvodný výcvik vymedzený v časti A prílohy II, ktorý je podstatný pre kvalifikačnú kategóriu alebo v prípade potreby pre doložku ku kvalifikačnej kategórii;

               c)

               vlastnia platné potvrdenie o zdravotnej spôsobilosti a

               d)

               preukázali primeranú úroveň jazykových schopností v súlade s požiadavkami ustanovenými v prílohe III.

         Preukaz spôsobilosti obsahuje najmenej jednu kvalifikačnú kategóriu a v prípade potreby jednu doložku ku kvalifikačnej kategórii.
   2.   Preukazy spôsobilosti riadiacich letovej prevádzky sa udeľujú žiadateľom, ktorí:

               a)

               majú aspoň 21 rokov. Členské štáty však môžu ustanoviť nižšiu vekovú hranicu v riadne odôvodnených prípadoch;

               b)

               sú držiteľmi preukazu spôsobilosti žiaka-riadiaceho letovej prevádzky a ukončili schválený plán výcviku na stanovišti a úspešne vykonali príslušné skúšky alebo hodnotenia v súlade s požiadavkami ustanovenými v časti B prílohy II;

               c)

               vlastnia platné potvrdenie o zdravotnej spôsobilosti a

               d)

               preukázali primeranú úroveň jazykových schopností v súlade s požiadavkami ustanovenými v prílohe III.

         Platnosť preukazu spôsobilosti je potvrdená, ak sa v nej uvedie jedna alebo viaceré kvalifikačné kategórie a príslušná doložka ku kvalifikačnej kategórii, doložka na stanovište a jazykové doložky, ktoré viedli k úspešnému ukončeniu výcviku.
   3.   Doložka inštruktora sa udelí držiteľom preukazu spôsobilosti riadiaceho letovej prevádzky, ktorí:

               a)

               poskytovali služby riadenia letovej prevádzky počas bezprostredne predchádzajúceho obdobia aspoň jedného roka alebo počas dlhšieho obdobia, ktoré vymedzí národný dozorný orgán s ohľadom na kvalifikácie a doložky, na získanie ktorých sa poskytuje výcvik, a

               b)

               úspešne ukončili schválený výcvik inštruktora výcviku v reálnej prevádzke, počas ktorého boli prostredníctvom primeraných skúšok hodnotení a preukázali požadované vedomosti a pedagogické schopnosti.

         Článok 6
   Kvalifikačné kategórie riadiacich letovej prevádzky
   Preukazy spôsobilosti obsahujú jednu alebo viaceré z týchto kvalifikačných kategórií udávajúcich druh služby, ktorú môže držiteľ preukazu spôsobilosti poskytovať:

               a)

               kvalifikačná kategória pre letiskové riadenie letov v podmienkach viditeľnosti (ADV), ktorá uvádza, že držiteľ preukazu spôsobilosti je spôsobilý poskytovať službu riadenia letiskovej prevádzky na letisku, ktoré nemajú uverejnené žiadne postupy pre prístrojové lety alebo odlety;

               b)

               kvalifikačná kategória pre letiskové riadenie letov podľa prístrojov (ADI), ktorá uvádza, že držiteľ preukazu spôsobilosti je spôsobilý poskytovať službu riadenia letiskovej prevádzky na letisku, ktoré má uverejnené postupy pre prístrojové prílety alebo odlety, a je k nej pripojená aspoň jedna z doložiek ku kvalifikačnej kategórii uvedených v článku 7 ods. 1;

               c)

               kvalifikačná kategória pre približovacie procedurálne riadenie (APP), ktorá uvádza, že držiteľ preukazu spôsobilosti je spôsobilý poskytovať služby riadenia prilietavajúcim, odlietavajúcim a prelietavajúcim lietadlám bez použitia prehľadových zariadení;

               d)

               kvalifikačná kategória pre približovacie prehľadové riadenie (APS), ktorá uvádza, že držiteľ preukazu spôsobilosti je spôsobilý poskytovať služby riadenia prilietavajúcim, odlietavajúcim a prelietavajúcim lietadlám s použitím prehľadového zariadenia, a je k nej pripojená aspoň jedna z doložiek ku kvalifikačnej kategórii uvedených v článku 7 ods. 2;

               e)

               kvalifikačná kategória pre oblastné procedurálne riadenie (ACP), ktorá uvádza, že držiteľ preukazu spôsobilosti je spôsobilý poskytovať službu riadenia letovej prevádzky bez použitia prehľadového zariadenia;

               f)

               kvalifikačná kategória pre oblastné prehľadové riadenie (ACS), ktorá uvádza, že držiteľ preukazu spôsobilosti je spôsobilý poskytovať službu riadenia letovej prevádzky s použitím prehľadového zariadenia, a je k nej pripojená aspoň jedna z doložiek ku kvalifikačnej kategórii uvedených v článku 7 ods. 3.

         Článok 7
   Doložky ku kvalifikačným kategóriám
   1.   Kvalifikačná kategória pre letiskové riadenie letov podľa prístrojov (ADI) má aspoň jednu z týchto doložiek ku kvalifikačnej kategórii:

               a)

               doložka pre riadenie z letiskovej veže (TWR), ktorá uvádza, že držiteľ je spôsobilý poskytovať služby riadenia, ak sa letiskové riadenie uskutočňuje z jedného prevádzkového stanovišťa;

               b)

               doložka pre riadenie pohybu lietadiel na zemi (GMC), ktorá uvádza, že držiteľ preukazu spôsobilosti je spôsobilý riadiť pohyb lietadiel na zemi;

               c)

               doložka pre pozorovanie pohybu lietadiel na zemi (GMS), ktorá sa udeľuje k doložke pre riadenie pohybov lietadiel na zemi alebo k doložke pre riadenie z letiskovej veže, ktorá uvádza, že držiteľ je spôsobilý riadiť pohyby lietadiel na zemi pomocou technických systémov pre riadenie pohybov na letiskovej ploche;

               d)

               doložka pre riadenie letovej prevádzky (AIR), ktorá uvádza, že držiteľ preukazu spôsobilosti je spôsobilý riadiť letovú prevádzku;

               e)

               doložka pre letiskové radarové riadenie (RAD), ktorá sa udeľuje k doložke pre riadenie letovej prevádzky alebo k doložke pre riadenie z letiskovej veže, ktorá uvádza, že držiteľ je spôsobilý poskytovať riadenie letiskovej prevádzky pomocou prehľadového radarového zariadenia.

         2.   Kvalifikačná kategória pre približovacie prehľadové riadenie (APS) má aspoň jednu z týchto doložiek ku kvalifikačnej kategórii:

               a)

               doložka pre radarové riadenie (RAD), ktorá uvádza, že držiteľ preukazu spôsobilosti je spôsobilý poskytovať približovaciu službu s použitím primárneho a/alebo sekundárneho radaru;

               b)

               doložka pre presný približovací radar (PAR), ktorá sa udeľuje k doložke pre radarové riadenie, ktorá uvádza, že držiteľ preukazu spôsobilosti je spôsobilý vykonávať službu presného približovania riadeného zo zeme s použitím presného približovacieho radaru pre lietadlá vo fáze konečného priblíženia na pristátie;

               c)

               doložka na riadenie prehľadovým približovacím radarom (SRA), ktorá sa udeľuje k doložke pre radarové riadenie, ktorá uvádza, že držiteľ je spôsobilý na poskytovanie nepresných priblížení riadených zo zeme s použitím prehľadového radaru pre lietadlá vo fáze konečného priblíženia na pristátie;

               d)

               doložka pre automatické závislé sledovanie (ADS), ktorá uvádza, že držiteľ je spôsobilý poskytovať približovaciu službu riadenia s použitím automatického závislého sledovania;

               e)

               doložka pre riadenie v koncovej oblasti (TCL), ktorá sa udeľuje k doložke pre radarové riadenie alebo doložke pre automatické závislé sledovanie, ktorá uvádza, že držiteľ je spôsobilý poskytovať služby riadenia letovej prevádzky s použitím akéhokoľvek prehľadového zariadenia pre lietadlá letiace v určených koncových oblastiach a/alebo v susediacich sektoroch.

         3.   Kvalifikačná kategória pre oblastné prehľadové riadenie (ACS) má aspoň jednu z týchto doložiek ku kvalifikačnej kategórii:

               a)

               doložka pre radarové riadenie (RAD) znamená, že držiteľ je spôsobilý poskytovať oblastné služby riadenia s požitím prehľadových radarových zariadení;

               b)

               doložka pre automatické závislé sledovanie (ADS), ktorá uvádza, že držiteľ je spôsobilý poskytovať oblastné služby riadenia s použitím automatického závislého sledovania;

               c)

               doložka pre riadenie v koncovej oblasti (TCL), ktorá sa udeľuje k doložke pre radarové riadenie alebo doložke pre automatické závislé sledovanie, označuje, že držiteľ je spôsobilý poskytovať služby riadenia letovej prevádzky s použitím akéhokoľvek prehľadového zariadenia pre lietadlá operujúce v určených koncových oblastiach a/alebo v susediacich sektoroch;

               d)

               doložka pre oceánske riadenie (OCN) udáva, že držiteľ je spôsobilý poskytovať služby riadenia letovej prevádzky pre lietadlá operujúce v oceánskej riadenej oblasti.

         4.   Bez toho, aby boli dotknuté odseky 1, 2 a 3, môžu členské štáty vytvoriť vnútroštátne doložky vo výnimočných prípadoch, ktoré nastanú len v dôsledku osobitnej povahy letovej prevádzky vo vzdušnom priestore, za ktorý zodpovedajú. Takéto doložky nemajú vplyv na celkovú slobodu pohybu riadiacich letovej prevádzky.
   Článok 8
   Jazykové doložky
   1.   Členské štáty zabezpečia, aby riadiaci letovej prevádzky vedeli preukázať schopnosť dorozumieť sa anglicky na uspokojivej úrovni. Ich jazyková spôsobilosť sa určí v súlade s jazykovou klasifikačnou stupnicou stanovenou v prílohe III.
   2.   Členské štáty môžu uložiť miestne jazykové požiadavky, ak to z bezpečnostných dôvodov považujú za potrebné.
   3.   Požadovaná úroveň pri uplatňovaní odsekov 1 a 2 je úroveň 4 podľa klasifikačnej stupnice jazykovej spôsobilosti ICAO uvedenej v prílohe III.
   4.   Bez ohľadu na odsek 3 môžu členské štáty, pri uplatňovaní odsekov 1 a/alebo 2, požadovať úroveň 5 klasifikačnej stupnice jazykovej spôsobilosti ICAO uvedenej v prílohe III, ak si prevádzkové okolnosti spojené s určitou kvalifikáciou alebo doložkou vyžadujú vyššiu úroveň z nevyhnutne bezpečnostných dôvodov. Takáto požiadavka musí byť objektívne zdôvodnená, nediskriminačná, primeraná a transparentná
   5.   Jazyková spôsobilosť sa preukazuje osvedčením, ktoré bolo vydané na základe transparentného a objektívneho postupu hodnotenia schváleným národným dozorným orgánom.
   Článok 9
   Doložky inštruktora
   Doložka inštruktora uvádza, že držiteľ preukazu spôsobilosti je spôsobilý poskytovať výcvik a dohľad na prevádzkovej pracovnej pozícii v oblastiach, na ktoré sa vzťahuje platná kvalifikácia.
   Článok 10
   Doložky na stanovište
   Doložka na stanovište uvádza, že držiteľ preukazu spôsobilosti je spôsobilý poskytovať služby riadenia letovej prevádzky v určitom sektore, skupine sektorov alebo na určitých pracovných pozíciách patriacich do zodpovednosti stanovišťa služieb riadenia letovej prevádzky.
   Členské štáty môžu ustanoviť, ak to považujú za potrebné z bezpečnostných dôvodov, aby výsady zaručené doložkou na stanovište využívali len držitelia preukazu spôsobilosti, ktorí nedosahujú daný vek.
   Článok 11
   Podmienky zachovania platnosti kvalifikácií a doložiek
   1.   Doložka na stanovište platí na počiatočné obdobie 12 mesiacov. Platnosť takejto doložky je predĺžená o obdobie nasledujúcich 12 mesiacov, ak poskytovateľ leteckých navigačných služieb preukáže, že:

               a)

               žiadateľ počas predchádzajúcich 12 mesiacov využíval oprávnenie z preukazu spôsobilosti počas minimálneho počtu hodín, ktorý je uvedený v schválenom systéme udržiavania odbornej spôsobilosti stanovišťa;

               b)

               odborná spôsobilosť žiadateľa bola hodnotená v súlade s časťou C prílohy II a

               c)

               žiadateľ vlastní platné potvrdenie o zdravotnej spôsobilosti.

         Minimálny počet pracovných hodín okrem inštruktorských úloh, ktoré vyžadujú na zachovanie platnosti doložky na stanovište, možno pre inštruktorov výcviku v reálnej prevádzke znížiť pomerne k času strávenému inštruktážnym výcvikom zacvičovaných osôb na pracovných pozíciách, pre ktoré sa žiada predĺženie.
   2.   Ak platnosť doložiek na stanovište uplynie, na obnovenie platnosti doložky musí byť úspešne ukončeny plán výcviku na stanovišti.
   3.   Držiteľ kvalifikačnej kategórie alebo doložky ku kvalifikačnej kategórii, ktorý neposkytoval služby riadenia letovej prevádzky spojené s touto kvalifikačnou kategóriou alebo doložkou ku kvalifikačnej kategórii na akékoľvek obdobie štyroch po sebe nasledujúcich rokov, môže začať vykonávať výcvik v tejto kvalifikačnej kategórii alebo doložky ku kvalifikačnej kategórii až po primeranom hodnotení, či stále spĺňa podmienky tejto kvalifikácie alebo doložky kvalifikácie, a po splnení všetkých požiadaviek na výcvik, ktoré vyplývajú z tohto hodnotenia.
   4.   Jazyková spôsobilosť žiadateľa sa formálne vyhodnocuje v pravidelných intervaloch, okrem prípadu žiadateľov, ktorí preukázali úroveň 6 jazykovej spôsobilosti.
   Tento interval nie je dlhší ako 3 roky v prípade žiadateľov, ktorí preukázali jazykovú spôsobilosť na úrovni 4, a nie viac ako 6 rokov v prípade žiadateľov, ktorí preukázali jazykovú spôsobilosť na úrovni 5.
   5.   Doložka inštruktora platí na obdobie 36 mesiacov, ktoré je možné obnoviť.
   Článok 12
   Potvrdenia o zdravotnej spôsobilosti
   1.   Potvrdenia o zdravotnej spôsobilosti vydáva príslušný zdravotnícky orgán národného dozorného orgánu alebo lekári, ktorých schválil národný dozorný orgán.
   2.   Potvrdenie o zdravotnej spôsobilosti sa vydáva v súlade s ustanoveniami prílohy I ICAO a požiadavkami Eurocontrol-u na vydanie Európskeho potvrdenia zdravotnej spôsobilosti riadiacich letovej prevádzky triedy 3.
   3.   Potvrdenia o zdravotnej spôsobilosti platia odo dňa lekárskej prehliadky na obdobie 24 mesiacov pre riadiacich letovej prevádzky do veku 40 rokov a 12 mesiacov po dosiahnutí tohto veku. Potvrdenie o zdravotnej spôsobilosti sa môže zrušiť, ak si to vyžaduje zdravotný stav držiteľa potvrdenia.
   4.   Členské štáty zabezpečia zavedenie účinných postupov preskúmania alebo odvolania za primeranej účasti nezávislých lekárskych poradcov.
   5.   Členské štáty zabezpečia, aby sa ustanovili postupy upravujúce prípady zníženej zdravotnej spôsobilosti a umožňujúce držiteľom preukazu spôsobilosti informovať svojich zamestnávateľov, že sa dozvedeli o znížení svojej zdravotnej spôsobilosti alebo že sú pod vplyvom psychoaktívnej látky alebo liekov, ktoré by mohli spôsobiť ich neschopnosť bezpečne a správne využívať výsady preukazu spôsobilosti.
   Článok 13
   Udeľovanie povolení poskytovateľom výcviku
   1.   Poskytovanie výcviku riadiacich letovej prevádzky vrátane súvisiacich procesov hodnotenia podlieha udeleniu povolenia národnými dozornými orgánmi.
   2.   Požiadavky na udelenie povolenia súvisia s technickou a prevádzkovou spôsobilosťou a vhodnosťou na organizovanie výcvikových kurzov a sú uvedené v bode 1 prílohy IV.
   3.   Žiadosti o udelenie povolenia sa predkladajú národným dozorným orgánom členského štátu, v ktorom má žiadateľ svoju hlavnú prevádzku a prípadne svoje sídlo.
   Národné dozorné orgány vydávajú povolenia, ak žiadateľ o štatút poskytovateľa výcviku spĺňa požiadavky ustanovené v bode 1 prílohy IV.
   Povolenia sa môžu vydať pre každý typ výcviku alebo spolu s inými leteckými navigačnými službami, pričom pre daný druh výcviku a druh leteckej navigačnej služby sa udeľujú povolenia ako pre balík služieb.
   4.   V povoleniach sa uvedú informácie uvedené v bode 2 prílohy IV.
   5.   Národné dozorné orgány sú povinné sledovať dodržiavanie požiadaviek a podmienok uvedených v povoleniach. Ak národný dozorný orgán zistí, že držiteľ certifikátu už nespĺňa tieto požiadavky alebo podmienky, prijme primerané opatrenia, ktoré môžu zahŕňať aj odňatie povolenia.
   6.   Členský štát uznáva certifikáty vydané v inom členskom štáte.
   Článok 14
   Zabezpečenie zhody s kritériami spôsobilosti
   1.   Členské štáty na zaistenie nevyhnutnej úrovne odbornej spôsobilosti pre výkon práce riadiacich letovej prevádzky v súlade s požiadavkami na úroveň bezpečnosti zabezpečia, aby národné dozorné orgány vykonávali dohľad nad ich výcvikom a sledovali ho.
   Ich úlohami sú:

               a)

               vydávanie a zrušenie preukazov spôsobilosti, kvalifikačných kategórií a doložiek ku kvalifikačným kategóriám, na získanie ktorých sa uskutočnil výcvik a hodnotenie v oblasti pôsobnosti národného dozorného orgánu;

               b)

               zachovanie a pozastavenie platnosti kvalifikačných kategórií a doložiek ku kvalifikačným kategóriám, ktoré sa využívajú v rámci jeho pôsobnosti;

               c)

               udeľovanie povolení poskytovateľom výcviku;

               d)

               schvaľovanie výcvikových kurzov, plánov výcviku na stanovišti a systému udržiavania odbornej spôsobilosti stanovišťa;

               e)

               schvaľovanie skúšajúcich alebo hodnotiteľov odbornej spôsobilosti;

               f)

               sledovanie a audit systémov výcviku;

               g)

               ustanovenie vhodných odvolacích a oznamovacích mechanizmov.

         2.   Národné dozorné orgány poskytujú primerané informácie a vzájomnú pomoc národným dozorným orgánom iných členských štátov s cieľom zabezpečiť účinné uplatňovanie tejto smernice, najmä v prípadoch týkajúcich sa voľného pohybu riadiacich letovej prevádzky v rámci Spoločenstva.
   3.   Národné dozorné orgány zabezpečia, aby sa aktualizovala databáza, v ktorej sú zaznamenané odborné spôsobilosti všetkých držiteľov preukazov spôsobilostí v rámci ich pôsobnosti a dátumy platnosti ich doložiek. Prevádzkové stanovištia v organizáciách poskytujúcich letecké navigačné služby vedú na tieto účely záznamy o skutočne odpracovaných hodinách v sektoroch, skupinách sektorov alebo na prevádzkových pozíciách za každého držiteľa preukazu spôsobilosti pracujúceho na stanovišti a na žiadosť poskytnú tieto údaje národným dozorným orgánom.
   4.   Národné dozorné orgány schvaľujú držiteľov preukazu spôsobilosti, ktorí sú oprávnení pôsobiť ako skúšajúci alebo hodnotitelia odbornej spôsobilosti pre výcvik na stanovišti alebo ďalší výcvik. Schválenie je platné na obdobie troch rokov a je obnoviteľné.
   5.   Národné dozorné orgány pravidelne uskutočňujú audit poskytovateľov výcviku s cieľom zaručiť účinné dodržiavanie noriem ustanovených v tejto smernici.
   Národné dozorné orgány môžu okrem pravidelného auditu vykonávať návštevy poskytovateľov na kontrolu účinného vykonávania tejto smernice a dodržiavania noriem, ktoré ustanovuje.
   6.   Národné dozorné orgány sa môžu rozhodnúť v plnom rozsahu alebo čiastočne delegovať funkcie auditu a kontroly uvedené v odseku 5 tohto článku na uznávané organizácie v súlade s článkom 3 nariadenia (ES) č. 550/2004.
   7.   Členské štáty predložia Komisii správu o uplatňovaní tejto smernice do 17. mája 2011 a potom každé tri roky.
   Článok 15
   Vzájomné uznávanie preukazov spôsobilosti riadiacich letovej prevádzky
   1.   S výhradou článku 8 každý členský štát uznáva preukazy spôsobilosti a s nimi spojené kvalifikačné kategórie, doložky ku kvalifikačným kategóriám a jazykové doložky vydané národným dozorným orgánom iného členského štátu v súlade s ustanoveniami tejto smernice, ako aj pripojené potvrdenie o zdravotnej spôsobilosti. Členský štát sa však môže rozhodnúť uznávať len preukazy spôsobilosti držiteľov, ktorí dovŕšili vek aspoň 21 rokov, ako to predpokladá článok 5 ods. 2 písm. a).
   2.   V prípadoch, keď držiteľ preukazu spôsobilosti využíva oprávnenia z preukazu spôsobilosti v členskom štáte, v ktorom mu nebol vydaný, má právo vymeniť svoj preukaz spôsobilosti za preukaz spôsobilosti vydaný v členskom štáte, v ktorom využíva oprávnenia z preukazu spôsobilosti, bez uloženia dodatočných podmienok.
   3.   S cieľom udeliť doložku na stanovište, o ktorú sa žiadateľ uchádza, vyžadujú národné dozorné orgány od žiadateľa, aby splnil určité podmienky spojené s touto doložkou, a to uviesť stanovište, sektor alebo pracovnú pozíciu. Poskytovateľ výcviku pri vypracovávaní plánu výcviku stanovišťa zohľadňuje v plnej miere nadobudnuté odborné spôsobilosti a skúsenosti žiadateľa.
   4.   Národné dozorné orgány schvália a vydajú odôvodnené rozhodnutie o pláne výcviku stanovišťa, ktoré obsahuje navrhovaný výcvik pre žiadateľa, najneskôr do šiestich týždňov od predloženia dôkazu, bez ohľadu na meškanie vyplývajúce z možnosti podať odvolanie. Národné dozorné orgány zabezpečia, aby sa v ich rozhodnutiach rešpektovali princípy nediskriminácie a primeranosti.
   Článok 16
   Prispôsobenie technickému alebo vedeckému pokroku
   Komisia môže vzhľadom na technický alebo vedecký pokrok prijať v súlade s postupom uvedeným v článku 17 ods. 2 zmeny a doplnenia kvalifikácií v článku 6, doložiek kvalifikácií v článku 7, ustanovení o potvrdeniach o zdravotnej spôsobilosti v článku 12 ods. 3 a príloh.
   Článok 17
   Výbor
   1.   Komisii pomáha Výbor pre jednotný európsky vzdušný priestor zriadený na základe článku 5 nariadenia (ES) č. 549/2004.
   2.   V prípade odkazov na tento odsek platia články 5 a 7 rozhodnutia 1999/468/ES, so zreteľom na jeho článok 8.
   Lehota ustanovená v článku 5 ods. 6 rozhodnutia 1999/468/ES je jeden mesiac.
   3.   Výbor prijme svoj rokovací poriadok.
   Článok 18
   Sankcie
   Členské štáty ustanovia pravidlá o sankciách za porušenie vnútroštátnych právnych predpisov prijatých na základe tejto smernice a prijmú všetky potrebné opatrenia, aby zabezpečili ich vykonávanie. Uvedené sankcie musia byť účinné, primerané a odradzujúce. Členské štáty oznámia tieto právne predpisy Komisii do 17. mája 2008 a bezodkladne jej oznámia všetky ďalšie zmeny a doplnenia, ktoré na ne majú vplyv.
   Článok 19
   Prechodné úpravy
   Článok 5 ods. 2 písm. a) a písm. b) sa nevzťahujú na držiteľov preukazov spôsobilosti riadiacich letovej prevádzky, ktoré boli udelené v členských štátoch pred 17. májom 2008.
   Článok 20
   Transpozícia
   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 17. mája 2008 s výnimkou článku 8, v prípade ktorého je lehota 17. máj 2010. Bezodkladne oznámia Komisii znenia týchto právnych predpisov.
   Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   Článok 21
   Nadobudnutie účinnosti
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

   Článok 22
   Adresáti
   Táto smernica je určená členským štátom.

      V Štrasburgu 5. apríla 2006

            Za Európsky parlament

            predseda

         J. BORRELL FONTELLES

            Za Radu

            predseda

         H. WINKLER

      (1)  Ú. v. EÚ C 234, 22.9.2005, s. 17.

      (2)  Stanovisko Európskeho parlamentu z 8. marca 2005 (Ú. v. EÚ C 320 E, 15.12.2005, s. 50), spoločná pozícia Rady zo 14. novembra 2005 (Ú. v. EÚ C 316 E, 13.12.2005, s. 1) a pozícia Európskeho parlamentu z 15. februára 2006 (zatiaľ neuverejnená v úradnom vestníku).

      (3)  Ú. v. EÚ L 96, 31.3.2004, s. 10.

      (4)  Ú. v. EÚ L 96, 31.3.2004, s. 1.

      (5)  Ú. v. ES L 225, 12.8.1998, s. 27. Rozhodnutie zmenené a doplnené Aktom o pristúpení z roku 2003.

      (6)  Ú. v. ES L 184, 17.7.1999, s. 23.

      (7)  Ú. v. EÚ C 321, 31.12.2003, s. 1.

      PRÍLOHA I
      NÁLEŽITOSTI PREUKAZOV SPÔSOBILOSTI
      Preukazy spôsobilosti udelené členskými štátmi v súlade s touto smernicou spĺňajú tieto náležitosti:
      1.   Informácie

                  1.1.

                  Preukaz spôsobilosti obsahuje tieto informácie (hviezdičkou sa označujú položky, ktoré musia byť preložené do angličtiny:

                              a)

                              *názov štátu alebo orgánu, ktorý vydáva preukaz spôsobilosti (tučným písmom);

                              b)

                              *názov preukazu spôsobilosti (veľmi tučným písmom);

                              c)

                              sériové číslo preukazu spôsobilosti (arabskými číslicami), ktoré pridelil orgán udeľujúci preukaz spôsobilosti;

                              d)

                              plné meno držiteľa (latinkou a tiež písmom národného jazyka, ak je iné ako latinka);

                              e)

                              dátum narodenia;

                              f)

                              štátna príslušnosť držiteľa;

                              g)

                              podpis držiteľa;

                              h)

                              *osvedčenie platnosti a oprávnenia držiteľa využívať výsady vzťahujúce sa na preukaz spôsobilosti uvádzajúce:

                                          i)

                                          kvalifikačné kategórie, doložky ku kvalifikačným kategóriám, jazykové doložky, doložky inštruktora a doložky na stanovište;

                                          ii)

                                          dátumy prvého vydania;

                                          iii)

                                          dátumy uplynutia ich platnosti;

                              i)

                              podpis referenta, ktorý vydal preukaz spôsobilosti a dátum vydania preukazu spôsobilosti;

                              j)

                              pečať alebo pečiatka orgánu, ktorý vydal preukaz spôsobilosti.

                  1.2.

                  K preukazu spôsobilosti musí byť pripojené platné potvrdenie o zdravotnej spôsobilosti.

            2.   Materiál
      Používa sa papier najvyššej kvality alebo iný vhodný materiál a musia sa zreteľne uviesť položky podľa bodu 1.
      3.   Farba

                  3.1.

                  Ak členský štát používa materiál rovnakej farby na všetky preukazy spôsobilosti týkajúce sa letectva, táto farba je biela.

                  3.2.

                  Ak majú preukazy spôsobilosti týkajúce sa letectva udeľované členským štátom rozlišovacie farebné označenie, farba preukazu spôsobilosti riadiaceho letovej prevádzky je žltá.

      PRÍLOHA II
      POŽIADAVKY NA VÝCVIK
      ČASŤ A
      POŽIADAVKY NA ÚVODNÝ VÝCVIK RIADIACICH LETOVEJ PREVÁDZKY
      Úvodný výcvik zabezpečuje, aby žiaci-riadiaci letovej prevádzky spĺňali aspoň ciele základného a kvalifikačného výcviku uvedené v Usmerneniach o spoločnej základnej učebnej osnove úvodného výcviku riadiacich letovej prevádzky Eurocontrol-u, vydanie z 10. 12. 2004, aby boli schopní riadiť letovú prevádzku bezpečne, rýchlo a efektívne.
      Úvodný výcvik obsahuje tieto predmety: letecké právo, riadenie letovej prevádzky vrátane postupov spolupráce medzi civilným a vojenským sektorom, meteorológia, navigácia, lietadlá a princípy letu vrátane dorozumievania medzi riadiacim letovej prevádzky a pilotom, ľudské faktory, zariadenia a systémy, profesijné prostredie, bezpečnosť a kultúra bezpečnosti, systémy riadenia bezpečnosti, nezvyčajné/núdzové situácie, degradácia systémov, jazykové spôsobilosti vrátane rádiotelefónnej frazeológie.
      Predmety sa vyučujú tak, aby pripravili uchádzačov na rôzne druhy služieb letovej prevádzky a zdôrazňovali aspekty bezpečnosti. Úvodný výcvik tvoria teoretické a praktické kurzy vrátane simulácie a jeho dĺžka je určená v schválených plánoch úvodného výcviku. Nadobudnuté odborné spôsobilosti zabezpečujú, aby kandidátov bolo možné považovať za odborne spôsobilých zvládať zložité situácie a situácie pri hustej prevádzke, a uľahčujú prechod k výcviku na stanovišti. Odborná spôsobilosť kandidáta po úvodnom výcviku sa vyhodnocuje prostredníctvom primeraných skúšok alebo systému priebežného hodnotenia.
      ČASŤ B
      POŽIADAVKY NA VÝCVIK RIADIACICH LETOVEJ PREVÁDZKY NA STANOVIŠTI
      Plány výcviku na stanovišti podrobne stanovujú procesy a časový rozvrh, ktoré sú potrebné na umožnenie uplatňovania postupov stanovišťa na miestnu oblasť pod dohľadom inštruktora výcviku na v reálnej prevádzke. V schválenom pláne sa uvedú všetky prvky systému hodnotenia odbornej spôsobilosti vrátane režimu práce, hodnotenia a preskúšavania dosiahnutého pokroku, spolu s postupmi informovania národného dozorného orgánu. Výcvik na stanovišti môže obsahovať niektoré prvky úvodného výcviku, ktoré sú charakteristické v národných podmienkach.
      Dĺžka výcviku na stanovišti sa určuje v pláne výcviku na stanovišti. Požadované zručnosti budú prostredníctvom vhodných skúšok alebo systému priebežného hodnotenia hodnotiť schválení skúšajúci alebo hodnotiaci, ktorí sú pri tomto posudzovaní neutrálni a objektívni. Národné dozorné orgány na tieto účely zavedú mechanizmy odvolania, aby sa zabezpečilo spravodlivé zaobchádzanie s kandidátmi.
      ČASŤ C
      POŽIADAVKY NA ĎALŠÍ VÝCVIK RIADIACICH LETOVEJ PREVÁDZKY
      Platnosť doložiek ku kvalifikačným kategóriám a doložiek na stanovište preukazov spôsobilosti riadiacich letovej prevádzky sa zachováva prostredníctvom schváleného systému udržiavania odbornej spôsobilosti, ktorý tvorí výcvik na udržanie odbornej spôsobilosti riadiacich letovej prevádzky, opakovacie kurzy, výcvik pre núdzové situácie a v prípade potreby jazyková príprava.
      Ďalší výcvik sa skladá z teoretických a praktických kurzov vrátane simulácie. Poskytovateľ výcviku na tieto účely vypracuje systémy udržiavania odbornej spôsobilosti, v ktorých podrobne opíše postupy, personálne obsadenie a časový rozvrh na zabezpečenie primeraného ďalšieho výcviku a na preukázanie odbornej spôsobilosti. Tieto programy sa prehodnocujú a schvaľujú aspoň raz za tri roky. O dĺžke ďalšieho výcviku sa rozhodne v súlade s funkčnými potrebami riadiacich letovej prevádzky pracujúcich na danom stanovišti, najmä z hľadiska zmeny alebo plánovanej zmeny postupov alebo výmeny zariadení, alebo z hľadiska celkových požiadaviek na riadenie bezpečnosti. Odborná spôsobilosť každého riadiaceho letovej prevádzky sa primerane hodnotí minimálne raz za tri roky. Poskytovateľ leteckých navigačných služieb zabezpečí, aby sa uplatňovali mechanizmy zaručujúce spravodlivé zaobchádzanie s držiteľmi preukazov spôsobilosti, ktorým nemožno predĺžiť platnosť doložiek.

      PRÍLOHA III
      POŽIADAVKY NA JAZYKOVÚ SPÔSOBILOSŤ
      Požiadavky na jazykovú spôsobilosť ustanovené v článku 8 sa vzťahujú na používanie frazeológie, ako aj jazyka bežnej komunikácie. Pri hodnotení plnenia požiadaviek na jazykovú spôsobilosť je žiadateľ o preukaz spôsobilosti alebo držiteľ preukazu spôsobilosti hodnotený a musí preukázať, že spĺňa aspoň prevádzkovú úroveň (úroveň 4) klasifikačnej stupnice jazykovej spôsobilosti uvedenej v tejto prílohe.
      Jazykovo spôsobilé osoby:

                  a)

                  efektívne komunikujú len prostredníctvom hlasu (telefón/rádiotelefón) a v situáciách s priamym osobným kontaktom;

                  b)

                  presne a jasne komunikujú o všeobecných, konkrétnych a pracovne zameraných témach;

                  c)

                  používajú primerané komunikačné stratégie na výmenu správ a na zistenie a vyriešenie nedorozumení (napr. skontrolujú, potvrdia alebo vyjasnia si informácie) vo všeobecnom alebo pracovne zameranom kontexte;

                  d)

                  úspešne a relatívne ľahko zvládajú náročné jazykové výzvy pri komplikáciách alebo neočakávanom zvrate udalostí, ktorý nastane pri bežných pracovných situáciách alebo komunikačných úlohách, ktoré inak zvládajú, a

                  e)

                  používajú dialekt alebo prízvuk, ktorý je pre leteckú komunitu zrozumiteľný.

            Klasifikačná stupnica jazykovej spôsobilosti: odborná úroveň, veľmi pokročilá úroveň a funkčná úroveň

                  Úroveň

                  Výslovnosť
                  Používa dialekt a/alebo prízvuk zrozumiteľný pre leteckú komunitu.

                  Štruktúra
                  Príslušné gramatické štruktúry a vetné vzorce sú určené jazykovými funkciami primeranými pre danú úlohu.

                  Slovná zásoba

                  Plynnulosť komunikácie

                  Porozumenie

                  Interakcia

                  Odborná
                  6

                  Výslovnosť, dôraz, rytmus a intonácia, hoci môžu byť ovplyvnené prvým jazykom alebo regionálnym variantom, takmer nikdy nenarušujú ľahké porozumenie.

                  Základné aj zložité gramatické štruktúry a vetné vzorce sú sústavne dobre zvládnuté.

                  Rozsah a presnosť slovnej zásoby sú dostatočné na efektívnu komunikáciu o širokom spektre známych a neznámych tém. Slovná zásoba pozostáva z ustálených spojení, zachytáva nuansy a podľa druhu situácie sa prispôsobuje štýlu vyjadrovania.

                  Je schopný rozprávať detailne, prirodzeným spôsobom a bez námahy. Obmieňa plynulosť reči zo štylistických dôvodov, napríklad na zdôraznenie myšlienky. Spontánne používa vhodné diskurzné identifikátory a spojovacie prostriedky.

                  Porozumenie je dôsledne presné takmer vo všetkých kontextoch a zahŕňa porozumenie jazykových a kultúrnych odtienkov.

                  Ľahko reaguje takmer vo všetkých situáciách. Vníma verbálne a neverbálne podnety a odpovedá na ne primerane.

                  Veľmi pokročilá
                  5

                  Výslovnosť, dôraz, rytmus a intonácia, hoci sú ovplyvnené prvým jazykom alebo regionálnym variantom, zriedka narušujú ľahké porozumenie.

                  Základné gramatické štruktúry a vetné vzorce sú sústavne dobre zvládnuté. Pokúša sa o zložité štruktúry, ale s chybami, ktoré niekedy narúšajú zmysel.

                  Rozsah a presnosť slovnej zásoby sú dostatočné na efektívnu komunikáciu o všeobecných, konkrétnych a pracovne zameraných témach. Prerozprávanie je dôsledné a úspešné. Slovná zásoba niekedy pozostáva z ustálených spojení.

                  Je schopný rozprávať detailne a s relatívnou ľahkosťou o bežných témach, ale nemusí meniť plynulosť reči ako štylistický nástroj. Dokáže používať vhodné diskurzné identifikátory a spojovacie prostriedky.

                  Chápanie je presné pri bežných, konkrétnych a pracovne zameraných témach a väčšinou presné, keď sa hovoriaci stretne s jazykovou komplikáciou alebo komplikovanou situáciou alebo neočakávaným zvratom udalostí. Je schopný chápať spektrum rôznych druhov rečového prejavu (dialekt a/alebo prízvuk) alebo štýlov vyjadrovania.

                  Odpovede sú okamžité, správne a obsažné. Efektívne zvláda vzťah hovoriaci/počúvajúci.

                  Funkčná
                  4

                  Výslovnosť, dôraz, rytmus a intonácia sú ovplyvnené prvým jazykom alebo regionálnym variantom, ale len niekedy narušujú ľahké porozumenie.

                  Základné gramatické štruktúry a vetné vzorce sa používajú tvorivo a sú zvyčajne dobre zvládnuté. Chyby sa môžu vyskytovať, najmä za nezvyčajných alebo neočakávaných okolností, ale zriedka narúšajú zmysel.

                  Rozsah a presnosť slovnej zásoby sú zvyčajne dostatočné na efektívnu komunikáciu o všeobecných, konkrétnych a pracovne zameraných témach. Dokáže informáciu často úspešne prerozprávať, keď má nedostatočnú slovnú zásobu za nezvyčajných alebo neočakávaných okolností.

                  Vytvára vety primeranou rýchlosťou. Občas môže stratiť plynulosť pri prechode z vopred premysleného alebo opakovaného rozprávania k spontánnej interakcii, čo však nebráni efektívnej komunikácii. Dokáže obmedzene používať diskurzné identifikátory a spojovacie prostriedky. Výplňové slová nie sú rušivé.

                  Porozumenie je väčšinou presné pri bežných, konkrétnych a pracovne zameraných témach, keď je prízvuk alebo druh reči dostatočne zrozumiteľný pre medzinárodnú komunitu používateľov. Keď sa hovoriaci stretne s jazykovou komplikáciou alebo komplikovanou situáciou alebo neočakávaným zvratom udalostí, porozumenie môže byť pomalšie alebo môže vyžadovať stratégie na vysvetlenie.

                  Odpovede sú zvyčajne okamžité, primerané a obsažné. Iniciuje a udržiava konverzáciu, aj keď sa stretne s neočakávaným zvratom udalostí. Primerane zvláda zjavné nepochopenie pomocou preverovania, potvrdzovania a vysvetlovania.

      Klasifikačná stupnica jazykovej spôsobilosti: nižšia pracovná úroveň, základná úroveň a začiatočnícka úroveň

                  Úroveň

                  Výslovnosť
                  Používa dialekt, resp. prízvuk zrozumiteľný pre leteckú komunitu.

                  Štruktúra
                  Príslušná gramatická štruktúra a vetné vzorce sú určené jazykovými funkciami primeranými pre úlohu.

                  Slovná zásoba

                  Plynulosť komunikácie

                  Porozumenie

                  Interakcia

                  Nižšia pracovná úroveň
                  3

                  Výslovnosť, dôraz, rytmus a intonácia sú ovplyvnené prvým jazykom alebo regionálnym variantom a často narušujú ľahké porozumenie.

                  Základné gramatické štruktúry a vetné vzorce spojené s predvídateľnými situáciami nie sú vždy dobre zvládnuté. Chyby často narúšajú zmysel.

                  Rozsah a presnosť slovnej zásoby sú často dostatočné na efektívnu komunikáciu o všeobecných, konkrétnych a pracovne zameraných témach, ale jej rozsah je obmedzený a výber slov často nevhodný. Často nie je schopný úspešne prerozprávať, keď má nedostatočnú slovnú zásobu.

                  Vytvára vety, ale frázovanie a prestávky sú často nevhodné. Zaváhanie alebo pomalosť pri spracovaní jazyka môžu brániť efektívnej komunikácii. Výplňové slová sú niekedy rušivé.

                  Porozumenie je často presné pri bežných, konkrétnych a pracovne zameraných témach, keď je prízvuk alebo druh reči dostatočne zrozumiteľný pre medzinárodnú komunitu používateľov. Môže nepochopiť jazykovú komplikáciu, komplikovanú situáciu alebo neočakávaný zvrat udalostí.

                  Odpovede sú niekedy okamžité, primerané a obsažné. Dokáže iniciovať a udržiavať výmeny s primeranou ľahkosťou pri známych témach a v predvídateľných situáciách. Vo všeobecnosti jazykovo nezvláda neočakávaný zvrat udalostí.

                  Základná úroveň
                  2

                  Výslovnosť, dôraz, rytmus a intonácia sú veľmi ovplyvnené prvým jazykom alebo regionálnym variantom a zvyčajne narušujú ľahké porozumenie.

                  Vykazuje len obmedzené ovládanie niekoľkých jednoduchých naučených gramatických štruktúr a vetných vzorcov.

                  Obmedzený rozsah slovnej zásoby pozostávajúci len zo samostatných slov a naučených fráz.

                  Dokáže tvoriť veľmi krátke, samostatné, naučené prejavy s častými prestávkami a rušivým používaním výplňových slov na hľadanie výrazov a na vyjadrenie menej známych slov.

                  Porozumenie je obmedzené na samostatné, naučené spojenia, ak sú starostlivo a pomaly vyslovené.

                  Reakčný čas je pomalý a často neprimeraný. Interakcia sa obmedzuje na jednoduchú zaužívanú výmenu informácií.

                  Začiatočnícka úroveň
                  1

                  Výsledky na úrovni nižšej ako základnej.

                  Výsledky na úrovni nižšej ako základnej.

                  Výsledky na úrovni nižšej ako základnej.

                  Výsledky na úrovni nižšej ako základnej.

                  Výsledky na úrovni nižšej ako základnej.

                  Výsledky na úrovni nižšej ako základnej.

      PRÍLOHA IV
      POŽIADAVKY UVEDENÉ V POVOLENIACH POSKYTOVATEĽOV VÝCVIKU

                  1.

                  Súlad s požiadavkami uvedenými v článku 13 sa muí preukázať dôkazmi, že poskytovatelia výcviku majú k dispozícii dostatok pracovníkov aj primeraného vybavenia a fungujú vo vhodných priestoroch na poskytovanie výcviku potrebného na získanie alebo udržanie preukazov spôsobilosti žiakov-riadiacich letovej prevádzky a preukazov spôsobilosti riadiacich letovej prevádzky. Konkrétne poskytovatelia výcviku:

                              a)

                              majú efektívnu štruktúru riadenia a k dispozícii dostatočný počet pracovníkov s primeraným vzdelaním a skúsenosťami na poskytovanie výcviku v súlade s normami ustanovenými v tejto smernici;

                              b)

                              majú k dispozícii potrebné priestory, vybavenie a budovy vhodné na ponúkaný druh výcviku;

                              c)

                              poskytujú metodiku, ktorú budú používať na podrobné stanovenie obsahu, organizácie a dĺžky výcvikových kurzov, plánov výcviku na stanovišti a programov stanovišťa pre odbornú spôsobilosť, pričom toto bude zahŕňať aj spôsob, ktorým sa budú organizovať skúšky alebo hodnotenia. V prípadoch skúšok spojených s úvodným výcvikom vrátane výcviku pomocou simulácie sú uvedené údaje o vzdelaní skúšajúcich;

                              d)

                              podávajú potvrdenia o kvalite existujúceho systému riadenia na monitorovanie primeranosti a súladu systémov a postupov, ktoré zabezpečujú, aby sa výcvikové služby poskytovali v súlade s normami ustanovenými v tejto smernici;

                              e)

                              dokazujú, že majú k dispozícii dostatočné finančné prostriedky na vykonávanie výcviku v súlade s normami ustanovenými v tejto smernici a že činnosti sú primerane zabezpečené poistením v súlade s povahou poskytovaného výcviku.

                  2.

                  V povoleniach sa uvedie:

                              a)

                              národný dozorný orgán, ktorý vydal povolenie;

                              b)

                              žiadateľ (meno a adresa);

                              c)

                              typ služieb, pre ktoré sa povolenie vydáva;

                              d)

                              vyjadrenie, že žiadateľ spĺňa požiadavky vymedzené v bode 1;

                              e)

                              dátum vydania a doba platnosti povolenia.


title: Smernica Rady 96/67/ES z 15. októbra 1996 o prístupe k trhu služieb pozemnej obsluhy na letiskách spoločenstva

text:
Dôležité právne oznámenie

|

31996L0067

Úradný vestník L 272 , 25/10/1996 S. 0036 - 0045

		Smernica Rady 96/67/ESz 15. októbra 1996o prístupe k trhu služieb pozemnej obsluhy na letiskách spoločenstvaRADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä na jej článok 84 ods. 2,so zreteľom na návrh Komisie [1],so zreteľom na stanovisko Hospodárskeho a sociálneho výboru [2],konajúc v súlade s postupom uvedeným v článku 189c zmluvy [3],(1) keďže spoločenstvo postupne zaviedlo spoločnú dopravnú leteckú politiku s cieľom dokončenia vnútorného trhu v súlade s článkom 7a zmluvy, ako trvalý príspevok k podpore hospodárskeho a sociálneho pokroku;(2) keďže cieľom článku 59 zmluvy je eliminácia prekážok pri uplatňovaní slobody poskytovania služieb v spoločenstve; keďže v súlade s článkom 61 zmluvy sa tento cieľ musí dosiahnuť v rámci spoločnej dopravnej politiky;(3) keďže prostredníctvom nariadenia Rady (EHS) č. 2407/92 [4], č. 2408/92 [5] a č. 2409/92 [6] sa tento cieľ dosiahol vzhľadom na letecké dopravné služby ako také;(4) keďže služby pozemnej obsluhy sú dôležité pre správne fungovanie leteckej dopravy; keďže predstavujú významný príspevok pre efektívne využívanie leteckej dopravnej infraštruktúry;(5) keďže otvorenie prístupu k trhu služieb pozemnej obsluhy by malo pomôcť znížiť prevádzkové náklady leteckých spoločností a zvýšiť kvalitu služieb poskytovaných užívateľom leteckej dopravy;(6) keďže na základe princípu subsidiarity je dôležité, aby sa prístup k trhu služieb pozemnej obsluhy uskutočňoval v rámci spoločenstva, pričom by umožňoval členským štátom brať do úvahy špecifický charakter tohto sektoru;(7) keďže vo svojom oznámení z júna 1994 nazvanom "Cesta vpred pre civilné letectvo v Európe" Komisia naznačila svoj úmysel začať iniciatívu pred koncom roka 1994, zameranú na dosiahnutie prístupu k trhu s pozemnou obsluhou na letiskách spoločenstva; keďže Rada vo svojej rezolúcii z 24. októbra 1994 o situácii v európskom civilnom letectve [7] potvrdila nutnosť zohľadnenia naliehavých problémov spojených so situáciou na letiskách po otvorení trhu;(8) keďže Európsky parlament vo svojej rezolúcii zo 14. februára 1995 o európskom civilnom letectve [8] zopakoval svoj záujem na zohľadnení dopadov prístupu k trhu s pozemnou obsluhou na zamestnanosť a bezpečnostné podmienky na letiskách spoločenstva;(9) keďže voľný prístup k trhu s pozemnou obsluhou je konzistentný s efektívnou prevádzkou na letiskách spoločenstva;(10) keďže voľný prístup k trhu s pozemnou obsluhou sa musí zaviesť postupne a musí sa prispôsobiť požiadavkám tohto sektoru;(11) keďže pre určité kategórie služieb pozemnej obsluhy prístup k trhu a self-handling môžu naraziť na bezpečnostné, zabezpečovacie, kapacitné a priestorové prekážky; keďže je z toho dôvodu potrebné, aby bolo možné obmedziť počet autorizovaných dodávateľov takých kategórií služieb pozemnej obsluhy; keďže je rovnako potrebné, aby bolo možné obmedziť self-handling; keďže v takom prípade musia byť kritériá obmedzenia relevantné, objektívne, transparentné a nediskriminačné;(12) keďže, ak je počet dodávateľov služieb pozemnej obsluhy obmedzený, účinná hospodárska súťaž bude vyžadovať, aby bol aspoň jeden dodávateľ nezávislý od riadiaceho orgánu letiska ako aj od dominantného dopravcu;(13) keďže, ak majú letiská správne fungovať, musia byť schopné vyhradiť si pre seba riadenie niektorých infraštruktúr, ktoré sú z technických dôvodov ako aj z dôvodov ziskovosti alebo environmentálnych dopadov ťažko deliteľné alebo duplikovateľné; keďže však centralizované riadenie takých infraštruktúr nesmie vytvárať prekážky v ich používaní zo strany dodávateľov služieb pozemnej obsluhy alebo self-handlingových užívateľov letísk;(14) keďže v niektorých prípadoch môžu byť tieto prekážky také, že oprávňujú použitie reštrikcií v prístupe na trh alebo k self-handlingu a tieto obmedzenia sú relevantné, objektívne, transparentné a nediskriminačné;(15) keďže účelom takých výnimiek pre letiskové orgány musí byť prekonanie alebo aspoň zníženie týchto prekážok; keďže tieto výnimky musia byť schválené Komisiou, ktorej pomáha poradný výbor a musia byť udelené na špecifické obdobie;(16) keďže, ak sa má udržať účinná a spravodlivá hospodárska súťaž pri limitovanom počte dodávateľov služieb pozemnej obsluhy, títo musia byť vybraní na základe transparentného a nestranného postupu; keďže by sa malo poradiť s užívateľmi letiska pri výbere dodávateľov služieb pozemnej obsluhy, pretože majú hlavný záujem na kvalite a cene služieb pozemnej obsluhy, ktoré požadujú;(17) keďže je z toho dôvodu potrebné umožniť zastúpenie užívateľov letiska a konzultácie s nimi pri výbere autorizovaných dodávateľov služieb pozemnej obsluhy tým, že sa zriadi výbor zložený z ich zástupcov;(18) keďže je za určitých okolností a špecifických podmienok možné v súvislosti s výberom dodávateľov služieb pozemnej obsluhy na letisku rozšíriť záväzok služby vo verejnom záujme na iné letiská v tom istom geografickom regióne príslušného členského štátu;(19) keďže riadiaci orgán letiska môže tiež poskytovať služby pozemnej obsluhy a prostredníctvom svojich rozhodnutí môže presadzovať značný vplyv na hospodársku súťaž medzi dodávateľmi služieb pozemnej obsluhy; keďže je z toho dôvodu v záujme zachovania spravodlivej súťaže potrebné, aby letiská viedli samostatné účty pre manažment infraštruktúry a jeho pravidelné činnosti na jednej strane a pre poskytovanie služieb pozemnej obsluhy na strane druhej;(20) keďže letisko nesmie financovať svoje činnosti súvisiace s pozemnou obsluhou z rozpočtu, ktorý vyplýva z jeho úlohy letiskového úradu;(21) keďže rovnaké transparentné požiadavky musia platiť pre všetkých dodávateľov, ktorí ponúkajú služby pozemnej obsluhy tretím stranám;(22) keďže, aby mohli letiská plniť svoje funkcie súvisiace s riadením infraštruktúry a mohli garantovať bezpečnosť ochranu na zariadeniach letísk, ako aj ochranu životného prostredia a dodržiavanie platných sociálnych predpisov, musia byť členské štáty schopné podriadiť dodávky služieb pozemnej obsluhy schváleniu; keďže kritériá pre udelenie takého schválenia musia byť objektívne, transparentné a nediskriminačné;(23) keďže z rovnakých dôvodov si musia členské štáty ponechať právomoc ukladať a presadzovať nevyhnutné pravidlá pre správne fungovanie letiskovej infraštruktúry; keďže sa tieto pravidlá musia vzťahovať na stanovený cieľ a nesmú v praxi obmedzovať prístup na trh alebo slobodu self-handlingu v rozsahu uvedenom v tejto smernici; keďže pravidlá musia byť v súlade s princípom objektivity, transparentnosti a nediskriminácie;(24) keďže si musia členské štáty ponechať právomoc zabezpečiť primeranú úroveň sociálnej ochrany zamestnancov podnikov poskytujúcich služby pozemnej obsluhy;(25) keďže dodávateľom oprávneným poskytovať služby pozemnej obsluhy a užívateľom letiska, ktorí majú povolenú self-handlingovú činnosť, musí byť zaručený prístup k zariadeniam letiska v rozsahu potrebnom na zabezpečenie ich práv a v záujme umožnenia spravodlivej a skutočnej súťaže; keďže však musí byť možné, aby taký prístup bol podnetom na vyberanie poplatkov;(26) keďže je odôvodnené, že by sa práva potvrdené touto smernicou mali vzťahovať len pre dodávateľov služieb pozemnej obsluhy z tretích štátov a užívateľom letísk z tretích štátov na základe striktnej reciprocity; keďže tam, kde nie je reciprocita, mal by mať členský štát pozastaviť tieto práva týkajúce sa dodávateľov a užívateľov;(27) keďže dohody o užšej spolupráci ohľadne používania letiska v Gibraltári boli schválené v Londýne 2. decembra 1987 medzi Španielskym kráľovstvom a Spojeným kráľovstvom v spoločnom vyhlásení ministrov zahraničných vecí týchto dvoch štátov, a také dohody musia ešte vstúpiť do platnosti;(28) keďže táto smernica nemá vplyv na uplatňovanie ustanovení zmluvy; keďže najmä Komisia bude pri ich uplatňovaní naďalej zabezpečovať zhodu s týmito ustanoveniami a ak to bude potrebné aj na základe právomocí poskytovaných článkom 90 zmluvy,PRIJALA TÚTO SMERNICU:Článok 1Rozsah pôsobnosti1. Táto smernica sa vzťahuje na každé letisko umiestnené na území členského štátu, pre ktoré platia ustanovenia zmluvy a ktoré je otvorené pre komerčnú dopravu za nasledovných okolností:a) Ustanovenia článku 7 ods. 1 týkajúce sa služieb pozemnej obsluhy iných, než sú služby uvedené v článku 7 ods. 2, platia pre každé letisko bez ohľadu na objem prepravy od 1. januára 1998.b) Ustanovenia týkajúce sa kategórií služieb pozemnej obsluhy uvedené v v článku 7 ods. 2 platia od 1. januára 1998 pre letiská, na ktorých nie je ročná preprava nižšia než 1 milión cestujúcich alebo 25000 ton nákladu.c) Ustanovenia týkajúce sa kategórií služieb pozemnej obsluhy uvedené v článku 6, platia od 1. januára 1999 pre letiská:- na ktorých nie je ročná preprava nižšia než 3 milióny cestujúcich alebo 75000 ton nákladu;- na ktorých nebola preprava nižšia než 2 milióny cestujúcich alebo 50000 ton nákladu v priebehu šesťmesačného obdobia pred 1. aprílom alebo 1. októbrom predchádzajúceho roku.2. Bez toho, aby bol dotknutý odsek 1, ustanovenia tejto smernice platia od 1. januára 2001 pre každé letisko umiestnené na území členského štátu, pre ktoré platia ustanovenia zmluvy, a ktoré je otvorené komerčnej doprave, na ktorom nie je ročná preprava nižšia než 2 milióny cestujúcich alebo 50000 ton nákladu.3. Ak letisko dosahuje v nákladnej preprave hranicu uvedenú v tomto článku bez toho, aby dosiahlo hranicu stanovenú pre prepravu cestujúcich, ustanovenia tejto smernice neplatia pre kategórie služieb pozemnej obsluhy vyhradených výlučne pre cestujúcich.4. Komisia pre informatívne účely uverejní v Úradnom vestníku Európskych spoločenstiev zoznam letísk uvedených v tomto článku. Zoznam sa uverejní prvýkrát v priebehu troch mesiacov od dátumu, kedy táto smernica nadobudne účinnosť a potom každý rok.Členské štáty pošlú Komisii do 1. júla každého roku údaje, potrebné k vypracovaniu zoznamu.5. Uplatňovanie tejto smernice na Gibraltárske letisko sa nedotýka príslušnej právnej pozície Španielskeho kráľovstva a Spojeného Kráľovstva s ohľadom na spor o zvrchovanosť nad územím, na ktorom sa nachádza letisko.6. Uplatňovanie ustanovení tejto smernice na Gibraltárske letisko sa odkladá až do nadobudnutia účinnosti opatrení v spoločnom vyhlásení prijatom Ministrami zahraničných veci Španielskeho kráľovstva a Spojeného kráľovstva 2. decembra 1987. Vlády Španielska a Spojeného kráľovstva o tom informujú Radu.Článok 2DefinícieNa účely tejto smernice:a) "letisko" znamená akúkoľvek pozemnú plochu špeciálne upravenú na pristávanie, odlet a manévrovanie lietadla, vrátane doplnkových zariadení, ktoré môžu tieto činnosti zahŕňať z hľadiska požiadaviek leteckej prepravy a služieb, vrátane zariadení potrebných na pomoc komerčným leteckým službám;b) "systém letísk" znamená dve alebo viaceré letiská zoskupené tak, že obsluhujú jedno mesto alebo aglomeráciu, tak ako je to uvedené v prílohe II k nariadeniu Rady (EHS) č. 2408/92 z 23. júla 1992 o prístupe leteckých dopravcov spoločenstva k leteckým linkám v rámci spoločenstva.c) "riadiaci orgán letiska" znamená orgán, ktorý v spojení s inými činnosťami alebo bez toho, čo môže byť, má podľa vnútroštátnych právnych predpisov za cieľ správu a riadenie infraštruktúry letiska a koordináciu a kontrolu činností rôznych prevádzkovateľov na príslušnom letisku alebo v systéme letísk;d) "užívateľ letiska" znamená každú fyzickú alebo právnickú osobu zodpovednú za prepravu cestujúcich, pošty a/alebo nákladu leteckou dopravou z príslušného letiska alebo na príslušné letisko;e) "pozemná obsluha" znamená služby poskytované užívateľom letiska na letiskách tak, ako je uvedené v prílohe;f) "self-handling" znamená situáciu, v ktorej užívateľ letiska sám pre seba zabezpečuje jednu alebo viaceré kategórie služieb pozemnej obsluhy a neuzatvára žiadnu zmluvu akéhokoľvek charakteru s treťou stranou na poskytovanie takých služieb; pre účely tejto definície sa sami osebe užívatelia letiska nepovažujú za tretiu stranu keď:- jeden subjekt má väčšinový podiel v druhom subjekte; alebo- jeden a ten istý subjekt má väčšinový podiel v každom z nich;g) "dodávateľ služieb pozemnej obsluhy" znamená akúkoľvek fyzickú alebo právnickú osobu poskytujúcu tretím stranám jednu alebo viaceré kategórie pozemnej obsluhy.Článok 3Riadiaci orgán letiska1. Keď nie je letisko alebo systém letísk riadený alebo prevádzkovaný jedným orgánom ale niekoľkými samostatnými orgánmi, pre účely tejto smernice sa každý z týchto orgánov považuje za časť riadiaceho orgánu letiska.2. Podobne, keď je ustanovený jeden riadiaci orgán pre niekoľko letísk alebo systémov letísk, pre účely tejto smernice sa každé z týchto letísk alebo systémov letísk považuje za samostatné.3. Ak riadiace orgány letísk podliehajú dozoru alebo kontrole vnútroštátneho verejného orgánu, tento orgán je povinný zabezpečiť uplatňovanie tejto smernice v súvislosti s právnymi záväzkami, ktoré sú naňho prenesené.Článok 4Oddelenie účtov1. Keď riadiaci orgán letiska, užívateľ letiska alebo dodávateľ služieb pozemnej obsluhy zabezpečuje služby pozemnej obsluhy, musia mať prísne oddelené účty týkajúce sa činností pozemnej obsluhy od účtov ich iných činností, v súlade s bežnou obchodnou praxou.2. Nezávislý kontrolór menovaný členským štátom kontroluje, či je toto oddelenie účtov vykonané.Kontrolór tiež kontroluje absenciu finančných tokov medzi činnosťou riadiaceho orgánu týkajúcou sa jeho úlohy ako letiskového úradu a jeho činnosťami týkajúcimi sa pozemnej obsluhy.Článok 5Výbor užívateľov letiska1. Najneskôr dvanásť mesiacov potom, čo táto smernica nadobudla účinnosť, členské štáty zabezpečia, aby pre každé príslušné letisko bol zriadený výbor zložený zo zástupcov užívateľov letiska alebo z organizácií zastupujúcich užívateľov letiska.2. Všetci užívatelia letiska majú právo účasti v tomto výbore, alebo ak si to želajú, majú právo byť v ňom zastúpení organizáciou ustanovenou na tento účel.Článok 6Pozemná obsluha pre tretie strany1. Členské štáty prijmú nevyhnutné opatrenia v súlade s ustanoveniami článku 1 na to, aby zabezpečili voľný prístup dodávateľov služieb pozemnej obsluhy na trh služieb poskytovaných tretím stranám.Členské štáty majú právo požadovať, aby dodávatelia služieb pozemnej obsluhy boli usadení v spoločenstve.2. Členské štáty môžu obmedziť počet dodávateľov oprávnených poskytovať nasledovné kategórie služieb pozemnej obsluhy:- obsluha batožiny,- obsluha rampy,- obsluha paliva a oleja,- obsluha nákladu a pošty pokiaľ ide o fyzickú obsluhu nákladu alebo pošty pri príjme, odosielaní, premiestňovaní medzi letiskovým terminálom a lietadlom.Členské štáty však nesmú obmedziť tento počet na menej než dvoch dodávateľov pre každú kategóriu služieb pozemnej obsluhy.3. Okrem toho, od 1. januára 2001 aspoň jeden z oprávnených dodávateľov nesmie byť priamo alebo nepriamo kontrolovaný:- riadiacim orgánom letiska,- akýmkoľvek užívateľom letiska, ktorý prepravil viac než 25 % cestujúcich alebo nákladu zaznamenaných na letisku v priebehu roku predchádzajúcemu roku, v ktorom boli dodávatelia vybraní,- orgánom kontrolovaným alebo kontrolujúcim priamo alebo nepriamo takýto riadiaci orgán alebo ktoréhokoľvek takéhoto užívateľa.K 1. júlu 2000 môže však členský štát požiadať, aby bol záväzok uvedený v tomto odseku odložený do 31. decembra 2002.Komisia s pomocou výboru uvedeného v článku 10 preskúma takú žiadosť a môže vzhľadom k vývoju sektora a najmä situácii na letiskách porovnateľných, pokiaľ ide o objem prepravy a charakter, rozhodnúť kladne o uvedenej žiadosti.4. Keď podľa odseku 2 členské štáty obmedzia počet oprávnených dodávateľov, nesmú brániť užívateľom letiska bez ohľadu na to, ktorá časť letiska je im pridelená, aby vzhľadom na každú kategóriu služieb pozemnej obsluhy podliehajúcej obmedzeniu, si mohli efektívne vybrať aspoň z dvoch dodávateľov služieb pozemnej obsluhy podľa podmienok stanovených v odsekoch 2 a 3.Článok 7Self-handling1. Členské štáty prijmú nevyhnutné opatrenia v súlade s ustanoveniami článku 1, aby zabezpečili slobodu self-handlingu.2. Pri nasledovných kategóriách služieb pozemnej obsluhy:- obsluha batožiny,- obsluha rampy,- obsluha paliva a oleja,- obsluha nákladu a pošty pokiaľ ide o fyzickú obsluhu nákladu alebo pošty pri príjme, odosielaní, premiestňovaní medzi letiskovým terminálom a lietadlom,členské štáty môžu však vyhradiť právo self-handlingu minimálne dvom užívateľom letiska za predpokladu, že sú vybraní na základe relevantných, objektívnych, transparentných a nediskriminačných kritérií.Článok 8Centralizované infraštruktúry1. Bez ohľadu na uplatňovanie článkov 6 a 7, môžu členské štáty vyhradiť pre riadiaci orgán letiska alebo iný orgán, riadenie centralizovaných infraštruktúr používaných pre poskytovanie služieb pozemnej obsluhy, ktorých zložitosť, náklady alebo environmentálny vplyv neumožňuje delenie alebo duplicitu, ako triedenie batožiny, odmrazovanie, čistenie vody a distribučné palivové systémy. Môžu pre dodávateľov služieb pozemnej obsluhy a self-handlingových užívateľov letiska nariadiť povinné používanie týchto infraštruktúr.2. Členské štáty zabezpečia aby riadenie týchto infraštruktúr bolo transparentné, objektívne a nediskriminačné a najmä aby nebránilo prístupu dodávateľov služieb pozemnej obsluhy alebo self-handlingových užívateľov letiska v rámci limitov uvedených v tejto smernici.Článok 9Výnimky1. Ak na letisku špecifické prekážky vznikajúce z kongescie a miery využitia plochy a týkajúce sa použiteľného priestoru alebo kapacity neumožňujú otvoriť trh a/alebo zaviesť self-handling na stupni stanovenom touto smernicou, príslušný členský štát sa môže rozhodnúť:a) obmedziť počet dodávateľov pre jednu alebo viac kategórií služieb pozemnej obsluhy,iných než sú kategórie uvedené v článku 6 ods. 2 na celom alebo na časti letiska; v tomto prípade platia ustanovenia článku 6 ods. 2 a 3;b) vyhradiť pre jedného dodávateľa jednu alebo viac služieb pozemnej obsluhy uvedených v článku 6 ods. 2;c) vyhradiť self-handling pre obmedzený počet užívateľov letiska pre kategórie služieb pozemnej obsluhy, iné než sú kategórie uvedené v článku 7 ods. 2 za predpokladu, že títo užívatelia sú vybraní na základe relevantných, objektívnych, transparentných a nediskriminačných kritérií;d) zakázať self-handling alebo ho obmedziť na jedného užívateľa letiska pre kategórie služieb pozemnej obsluhy uvedené v článku 7 ods. 22. Všetky výnimky, o ktorých sa rozhodne podľa odseku 1, musia:a) špecifikovať kategóriu alebo kategórie služieb pozemnej obsluhy, pre ktoré je výnimka udelená a špecifikovať prekážky týkajúce sa použiteľného priestoru alebo kapacity, ktoré ju oprávňujú;b) byť sprevádzané plánom vhodných opatrení na prekonanie prekážok.Okrem toho výnimky nesmú:i) nadmerne poškodzovať ciele tejto smernice;ii) dávať podnet k deformácii súťaže medzi dodávateľmi služieb pozemnej obsluhy a/alebo self-handlingovými užívateľmi letiska;iii) zasahovať ďalej, než je to nevyhnutné.3. Členské štáty oznámia Komisii všetky výnimky, ktoré udelili na základe odseku 1 a dôvody, ktoré ich k tomu oprávňujú, aspoň tri mesiace predtým než nadobudnú účinnosť.Komisia uverejní súhrn rozhodnutí, ktoré boli oznámené, v Úradnom vestníku Európskych spoločenstiev a vyzve zainteresované strany, aby predložili svoje pripomienky.4. Komisia dôkladne preskúma rozhodnutia o výnimkách predložené členskými štátmi. V tom zmysle vykoná podrobnú analýzu situácie a preštuduje primerané opatrenia predložené členským štátom, aby preverila, či údajné prekážky existujú a či je možné otvoriť trh a/alebo zaviesť self-handling na stupni určenom touto smernicou.5. Po tomto preskúmaní a po porade s príslušným členským štátom Komisia môže schváliť rozhodnutie členského štátu alebo oponovať, ak usúdi, že existencia údajných prekážok nebola dokázaná, alebo že nie sú také vážne, aby oprávňovali výnimku. Po konzultácii s príslušným členským štátom môže Komisia požiadať členský štát, aby doplnil alebo obmedzil rozsah výnimiek na tie časti letiska alebo systému letísk, na ktorých je preukázaná existencia údajných prekážok.Komisia prijme rozhodnutie najneskôr do troch mesiacov po notifikácii členským štátom a uverejní v Úradnom vestníku Európskych spoločenstiev.6. Doba trvania výnimiek udelených členským štátom podľa odseku 1 nesmie presiahnuť tri roky, okrem výnimiek udelených podľa odseku 1 písm. b). Najneskôr do troch mesiacov pred uplynutím tejto doby prijme členský štát nové rozhodnutie o každej žiadosti o výnimku, ktoré tiež podlieha postupu stanovenému v tomto článku.Výnimky uvedené v odseku 1 písm. b) nesmú presiahnuť trvanie dvoch rokov. Členský štát však môže na základe ustanovení odseku 1 požiadať o jednorázové predĺženie tejto doby o dva roky. Komisia za pomoci výboru uvedeného v článku 10 rozhodne o takejto žiadosti.Článok 10Poradný výbor1. Komisii pomáha poradný výbor vytvorený zo zástupcov členských štátov, jeho predsedom je zástupca Komisie.2. Výbor radí Komisií pri uplatňovaní článku 9.3. Komisia môže ďalej s výborom konzultovať akúkoľvek záležitosť týkajúcu sa uplatňovania tejto smernice.4. Výbor prijme vlastný rokovací poriadok.Článok 11Výber dodávateľov1. Členské štáty prijmú nevyhnutné opatrenia na organizáciu výberového konania dodávateľov oprávnených zabezpečovať služby pozemnej obsluhy na letiskách v prípadoch, keď je ich počet obmedzený podľa článku 6 ods. 2 alebo článku 9. Tento postup musí dodržať nasledovné zásady:a) V prípadoch keď členské štáty požadujú od dodávateľov služieb pozemnej obsluhy splnenie štandardných podmienok alebo technických špecifikácií, tieto podmienky alebo špecifikácie musia byť stanovené po konzultácii s výborom užívateľov letiska. Výberové kritériá stanovené v štandardných podmienkach alebo technických špecifikáciách musia byť relevantné, objektívne, transparentné a nediskriminačné.Členský štát môže po oznámení Komisii medzi štandardné podmienky alebo technické špecifikácie, ktoré musia dodávatelia služieb pozemnej obsluhy splniť, zahrnúť záväzok služby vo verejnom záujme vzhľadom na letiská obsluhujúce okrajové alebo rozvojové regióny, ktoré sú časťou jeho územia, nie sú z komerčného hľadiska dôležité, ale sú životne dôležité pre príslušný členský štát.b) Výzva na predkladanie ponúk musí byť oznámená a uverejnená v Úradnom vestníku Európskych spoločenstiev, na ktorú môže odpovedať ktorýkoľvek zainteresovaný dodávateľ služieb pozemnej obsluhy.c) Dodávateľov služieb pozemnej obsluhy vyberie:i) po konzultácii s výborom užívateľov letiska riadiaci orgán letiska za predpokladu, že tento orgán:- neposkytuje podobné služby pozemnej obsluhy; a- priamo alebo nepriamo nekontroluje podnik, ktorý takého služby poskytuje; a- nemá účasť v žiadnom takom podniku;ii) vo všetkých ostatných prípadoch príslušné orgány členských štátov, ktoré sú nezávislé od riadiaceho orgánu príslušného letiska a ktoré predtým konzultovali s výborom užívateľov letiska a uvedeným riadiacim orgánom.d) Dodávatelia služieb pozemnej obsluhy sa vyberú na dobu maximálne sedem rokov.e) Keď dodávateľ služieb pozemnej obsluhy skončí so svojou činnosťou pred koncom doby, na ktorú bol vybraný, bude nahradený na základe rovnakého postupu.2. Keď je počet dodávateľov služieb pozemnej obsluhy obmedzený v súlade s článkom 6 ods. 2 alebo článkom 9, riadiaci orgán letiska si môže sám zabezpečiť služby pozemnej obsluhy bez toho, aby sa podrobil výberovému postupu stanovenému v odsekui 1. Podobne môže tento orgán, bez toho, aby prebehol uvedený postup, oprávniť podnik na poskytovanie služieb pozemnej obsluhy na príslušnom letisku:- ak kontroluje tento podnik priamo alebo nepriamo; alebo- ak podnik kontroluje tento orgán priamo alebo nepriamo.3. Riadiaci orgán letiska informuje výbor užívateľov letiska o rozhodnutí, ktoré bolo prijaté podľa tohto článku.Článok 12Ostrovné letiskáV súvislosti s výberom dodávateľov služieb pozemnej obsluhy na letiskách, ako je uvedené v článku 11, členský štát môže rozšíriť záväzok služieb vo verejnom záujme na iné letiská v tomto členskom štáte za predpokladu, že:- tieto letiská sú umiestnené na ostrovoch v tom istom geografickom regióne; a- na každom z takých letísk je objem prepravy minimálne 100000 cestujúcich za rok; a- také rozšírenie schváli Komisia za pomoci výboru uvedeného v článku 10.Článok 13KonzultácieČlenské štáty dbajú na to, aby sa zabezpečil povinný konzultačný postup medzi riadiacim orgánom letiska, výborom užívateľov letiska a podnikmi poskytujúcimi služby pozemnej obsluhy. Tieto konzultácie musia okrem iného pokrývať ceny za tie služby pozemnej obsluhy, pre ktoré bola udelená výnimka podľa článku 9 ods. 1 písm. b) a organizácie zabezpečovania týchto služieb. Také konzultácie sa uskutočnia aspoň raz za rok.Článok 14Schválenie1. Členské štáty môžu činnosť dodávateľa služieb pozemnej obsluhy alebo self-handlingu užívateľa letiska podmieniť získaním schválenia, ktoré udelí verejný orgán nezávislý od riadiaceho orgánu letiska.Kritériá takého schválenia sa musia týkať zdravého finančného stavu a dostatočného poistného krytia, ochrany a bezpečnosti zariadení, lietadiel, vybavenia a osôb, ako aj ochrany životného prostredia a zhodu s relevantnými sociálnymi právnymi predpismi.Kritériá musia dodržať nasledovné zásady:a) musia sa uplatňovať nediskriminačným spôsobom na rôznych dodávateľov služieb pozemnej obsluhy;b) musia sa vzťahovať k stanovenému cieľu;c) nesmú v praxi znížiť prístup na trh alebo slobodu self-handlingu na úroveň nižšiu, než je úroveň zabezpečená touto smernicou.Tieto kritériá sú dostupné verejnosti a dodávateľ služieb pozemnej obsluhy alebo self-handlingový užívateľ letiska je vopred informovaný o postupe týkajúcom sa získania schválenia.2. Schválenie sa môže zamietnuť alebo odňať len vtedy, ak dodávateľ služieb pozemnej obsluhy alebo self-handlingový užívateľ letiska nespĺňa z dôvodov, ktoré sám spôsobil, kritériá uvedené v odseku 1.Dôvody pre zamietnutie alebo odňatie sa musia oznámiť príslušnému dodávateľovi alebo užívateľovi a riadiacemu orgánu letiska.Článok 15Pravidlá uplatňovaniaČlenský štát môže v prípade potreby na návrh riadiaceho orgánu letiska:- zakázať dodávateľovi služieb pozemnej obsluhy alebo užívateľovi letiska, poskytovať služby pozemnej obsluhy alebo self-handlingu, ak dodávateľ alebo užívateľ neplní pravidlá, ktoré im boli stanovené na zabezpečenie správneho fungovania letiska;Tieto pravidlá musia spĺňať nasledovné zásady:a) musia sa uplatňovať nediskriminačným spôsobom na rôznych dodávateľov služieb pozemnej obsluhy alebo užívateľov letiska;b) musia sa vzťahovať k stanovenému cieľu;c) nesmú v praxi obmedzovať prístup na trh alebo slobodu self-handlingu na úroveň nižšiu, než je stanovené v tejto smernici;- žiadať najmä od dodávateľov služieb pozemnej obsluhy, aby sa podieľali spravodlivým s nediskriminačným spôsobom na plnení záväzkov služieb vo verejnom záujme uložených vnútroštátnymi právnymi predpismi, vrátane záväzkov súvisiacich so zabezpečením plynulej prevádzky.Článok 16Prístup k zariadeniam1. Členské štáty prijmú potrebné opatrenia na to, aby zabezpečili, že dodávatelia služieb pozemnej obsluhy a užívatelia letiska, ktorý chcú využívať self-handling, mali prístup k zariadeniam letiska v rozsahu potrebnom na vykonávanie ich činností. Ak riadiaci orgán letiska alebo prípadne verejný orgán alebo iný riadiaci orgán stanoví podmienky týkajúce sa takého prístupu, tieto podmienky musia byť relevantné, objektívne, transparentné a nediskriminačné.2. Miesto vhodné pre pozemnú obsluhu na letisku musí byť rozdelené medzi rôznych dodávateľov pozemných služieb alebo self-handlingových užívateľov letiska vrátane nových vstupných miest v rozsahu, ktorý je potrebný na uplatňovanie ich práv a ktoré umožňujú účinnú a spravodlivú hospodársku súťaž na základe relevantných, objektívnych, transparentných a nediskriminačných pravidiel a kritérií.3. Ak je prístup k zariadeniam podnetom k vyberaniu poplatkov, tieto sa stanovia podľa relevantných, objektívnych, transparentných a nediskriminačných kritérií.Článok 17Bezpečnosť a ochranaUstanovenia tejto smernice v žiadnom prípade nemajú vplyv na práva a povinnosti členských štátov týkajúce sa zákonnosti a poriadku, bezpečnosti a ochrany na letiskách.Článok 18Sociálna a environmentálna ochranaBez toho, aby bolo dotknuté uplatňovanie tejto smernice a pri dodržiavaní ostatných opatrení práva spoločenstva, môžu členské štáty prijať potrebné opatrenia na zabezpečenie ochrany práv pracovníkov a ohľadne životného prostredia.Článok 19Zhoda s vnútroštátnymi ustaveniamiOd dodávateľa služieb pozemnej obsluhy na letisku členského štátu sa vyžaduje plnenie ustanovení vnútroštátneho práva na úrovni, ktoré sú porovnateľné s právom spoločenstva.Článok 20Reciprocita1. Bez toho, aby boli dotknuté medzinárodné záväzky spoločenstva, kedykoľvek keď sa zistí, že vzhľadom na prístup k trhu pozemnej obsluhy alebo self-handlingu tretí štát:a) nezaobchádza de jure alebo de facto, s dodávateľmi služieb pozemnej obsluhy a so self-handlingovými užívateľmi letiska spôsobom, ktorý je porovnateľný so zaobchádzaním členského štátu s dodávateľmi služieb pozemnej obsluhy a so self-handlingovými užívateľmi letiska z tohto štátu; alebob) nezaobchádza de jure alebo de facto, s dodávateľmi služieb pozemnej obsluhy a so self-handlingovými užívateľmi letiska z členského štátu podľa vnútroštátneho práva; aleboc) uprednostňuje dodávateľov služieb pozemnej obsluhy a self-handlingových užívateľov letiska z iných tretích štátov pred dodávateľmi služieb pozemnej obsluhy a self-handlingovými užívateľmi letiska z členského štátu, členský štát môže úplne alebo čiastočne pozastaviť uplatňovanie záväzkov vyplývajúcich z tejto smernice, ktoré sa týkajú dodávateľov služieb pozemnej obsluhy a self-handlingových užívateľov letiska z tretieho štátu v súlade s právom spoločenstva.2. Príslušný členský štát informuje Komisiu o každom odňatí alebo pozastavení uplatňovania práv alebo záväzkov.Článok 21Právo na odvolanieČlenské štáty alebo v prípade potreby riadiace orgány letísk zabezpečia, aby každá strana s oprávneným záujmom mala právo odvolať sa voči rozhodnutiam alebo jednotlivým opatreniam prijatým podľa článkov 7 ods. 2 a 11 až 16.Musí byť umožnené predložiť odvolanie vnútroštátnemu súdu alebo verejnému orgánu inému, než je príslušný riadiaci orgán letiska a v prípade potreby orgánu nezávislému od verejného orgánu, ktorý ho riadi.Článok 22Informačná správa a revíziaČlenský štát oznámi Komisii informácie, ktoré potrebuje k vypracovaniu správy o uplatňovaní tejto smernice.Správa, ku ktorej sa priložia všetky návrhy na revíziu smernice, sa vypracuje najneskôr do 31. decembra 2001.Článok 23Vykonávanie1. Členské štáty najneskôr do jedného roka od dátumu uverejnenia tejto smernice v Úradnom vestníku Európskych spoločenstiev príjmu zákony, iné právne predpisy a správne opatrenia potrebné k prispôsobeniu sa tejto smernici. Bezodkladne o tom informujú Komisiu.Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.Článok 24Nadobudnutie účinnostiTáto smernica nadobudne účinnosť v 20. deň po jej uverejnení v Úradnom vestníku Európskych spoločenstiev.Článok 25AdresovanéTáto smernica je adresovaná členským štátom.V Luxemburgu 15. októbra 1996Za RadupredsedaB. Howlin[1] Ú. v. ES C 142, 8. 6. 1995, s. 7 a Ú. v. ES C 124, 24. 7. 1996, s. 19.[2] Ú. v. ES C 301, 13. 11. 1995, s. 28.[3] Stanovisko Európskeho parlamentu zo 16. novembra 1995 (Ú. v. ES C 323, 4. 12. 1995, s. 106), spoločná pozícia Rady z 28. marca 1996 (Ú. v. ES C 134, 6. 5. 1996, s. 30) a rozhodnutie Európskeho parlamentu zo 16. júla 1996 (Ú. v. ES C 261, 9. 9. 1996).[4] Ú. v. ES L 240, 24. 8. 1992, s. 1.[5] Ú. v. ES L 240, 24. 8. 1992, s. 8. nariadenie upravené Aktom o pristúpení z roku 1994.[6] Ú. v. ES L 240, 24. 8. 1992, s. 15.[7] Ú. v. ES C 309, 5. 11. 1994, s. 2.[8] Ú. v. ES C 56, 6. 3. 1995, s. 28.--------------------------------------------------PRÍLOHAZOZNAM SLUŽIEB POZEMNEJ OBSLUHY1. Pozemná administratíva a dozor zahŕňa:1.1 zastupiteľské a styčné služby s miestnymi úradmi alebo akýmikoľvek inými subjektmi, platenie v mene užívateľov letiska a zabezpečenie kancelárskych priestorov pre ich zástupcov;1.2 kontrola nakládky, oznamovanie a telekomunikácie;1.3 obsluhu, skladovanie a správu nakladacích jednotiek;1.4 akékoľvek iné dozorné služby pred, počas a po lete a akékoľvek administratívne služby požadované užívateľom letiska.2. Obsluha cestujúcich zahŕňa každý druh pomoci pri príchode, odchode, premiestňovaní alebo tranzite cestujúcich, vrátane kontroly leteniek a cestovných dokladov, registrácie batožiny a jej prepravy do miesta triedenia.3. Obsluha batožiny zahŕňa manipuláciu s batožinou v mieste triedenia, jej triedenie, prípravu na odlet, nakladanie a vykladanie zo zariadenia určeného na jej premiestnenie z lietadla na miesto triedenia a naopak, ako aj prepravu batožiny z miesta triedenia na miesto je výdaja.4. Obsluha nákladu a pošty zahŕňa:4.1 pri náklade: fyzickú manipuláciu s exportovaným, premiestňovaným a importovaným nákladom, manipuláciu so sprievodnými dokumentmi, colné postupy a uplatňovanie všetkých bezpečnostných postupov odsúhlasených medzi stranami alebo vyžadovaných okolnosťami;4.2 pri pošte: fyzickú manipuláciu s došlou alebo odosielanou poštou, manipuláciu s príslušnými dokumentmi a uplatňovanie každého bezpečnostného postupu odsúhlaseného medzi stranami alebo vyžadovaného okolnosťami.5. Obsluha rampy zahŕňa:5.1 posunovanie lietadla na zemi pri príchode a odchode [1];5.2 pomoc pri doplňovaní lietadla a zabezpečenie vhodných zariadení [2];5.3 komunikáciu medzi lietadlom a dodávateľom doplnkových leteckých služieb [3];5.4 nakladanie a vykladanie lietadla vrátane zabezpečenia a prevádzky vhodných prostriedkov, ako aj prepravu posádky a cestujúcich medzi lietadlom a terminálom a prepravu batožiny medzi lietadlom a terminálom;5.5 zabezpečenie a prevádzku potrebných jednotiek pre naštartovanie motora;5.6 pohyb lietadla pri príchode a odchode, ako aj zabezpečenie a prevádzka vhodných zariadení;5.7 prepravu, nakladanie a vykladanie potravín a nápojov z lietadla.6. Lietadlové služby zahŕňajú:6.1 vonkajšie a vnútorné čistenie lietadla a služby týkajúce sa vody a toaliet;6.2 chladenie a vykurovanie kabíny, odstraňovanie snehu a ľadu, rozmrazovanie lietadla;6.3 nové vybavenie kabíny vhodným kabínovým zariadením, skladovanie takého zariadenia.7. Obsluha paliva a oleja zahŕňa:7.1 organizáciu a výkon činností doplňovania a vypúšťania paliva, vrátane skladovania paliva a kontroly kvality a kvantity dodávok paliva;7.2 doplňovanie oleja a iných tekutín.8. Údržba lietadla zahŕňa:8.1 rutinné služby vykonávané pred letom;8.2 nerutinné služby požadované užívateľom letiska;8.3 zabezpečenie a správu náhradných dielov a potrebného vybavenia;8.4 žiadosť o vhodné parkovacie a/alebo hangárové miesto alebo ich rezervácia.9. Letová prevádzka a administratíva posádky zahŕňa:9.1 prípravu letu na odletovom letisku alebo na ktoromkoľvek inom mieste;9.2 letovú pomoc vrátane nového odbavenia, ak je to potrebné;9.3 letové poštové činnosti;9.4 riadenie posádky.10. Povrchová preprava zahŕňa:10.1 organizáciu a uskutočňovanie prepravy posádky, cestujúcich, batožiny, nákladu a pošty medzi rôznymi terminálmi tohto istého letiska, ale okrem rovnakej prepravy medzi lietadlom a ktorýmkoľvek bodom v obvode toho istého letiska;10.2 akúkoľvek špeciálnu prepravu požadovanú užívateľom letiska.11. Zásobovacie služby zahŕňajú:11.1 styk s dodávateľmi a riadenie administratívy;11.2 skladovanie potravín, nápojov a zariadenia potrebného na ich prípravu;11.3 čistenie tohto zariadenia;11.4 prípravu a doručenie vybavenia ako aj dodávky potravín a nápojov.[1] Za predpokladu, že tieto služby neposkytuje služba leteckej dopravy.[2] Za predpokladu, že tieto služby neposkytuje služba leteckej dopravy.[3] Za predpokladu, že tieto služby neposkytuje služba leteckej dopravy.--------------------------------------------------